
Universitetets  Kendelse. 


VIDENSKABEN  har  talt  —  Universitetet  har 
afsløret  Cook  —  Cook  er  en  Svindler  og 
Bedrager! »  —  saaledes  svirrede  det  rundt  paa 
Kjøbenhavns  Stræder  og  Gader  og  Torve  Ons- 
dagen d.  2  2  December  1909,  da  Universitetets 
Erklæring  om  Cooks  Polarfærd  var  bleven 
offentliggjort. 

Og  Budskabet  fløj  ud  over  hele  Landet  og 
kastedes  tilbage  med  et  tusindfoldigt  Echo: 
«Videnskaben  har  talt  —  Cook  er  en  Svind- 
ler ! » 

Og  paa  Telegrafens  Vinger  fløj  Budskabet 
over  det  store  Verdenshav  til  Amerika  og  ka- 
stedes tilbage  med  et  kæmpemæssigt  millionfol- 
digt  Echo:  «Københavns  Universitet  har  afsløret 
Cook  og  viist,  at  han  er  Aarhundredets  største 
Svindler !» 


Naar  man  saa  er  kommen  lidt  til  Ro  efter 
denne  øredøvende  Larm  og  tager  Universitetets 
Kendelse  for  sig,  da  ser  man,  at  der  i  denne 
slet  ikke  er  Tale  om  Afsløringer  eller  om  Svindel 
og  Bedrag,  men  at  der  kun  staar,  at  det  af 
Cook  indsendte  Materiale  ikke  indeholder  Op- 
lysninger, der  kan  bevise,  at  Cook  har  naaet 
Nordpolen.  Vejen  staar  her  aaben  for  forskellige 
Muligheder,  enten  at  Cook  ikke  har  naaet  Nord- 
polen, eller  at  han  har  naaet  den,  men  ikke 
kan  give  fyldestgørende  Beviser  derfor,  eller 
endelig,  at  han  tror  at  have  været  der,  men  har 
i  Virkeligheden  ikke  været  der.  Man  undres 
da  over,  at  en  saa  stilfærdig  Erklæring  kan  frem- 
kalde en  saa  vældig  Tumult. 

Tanken  vender  sig  da  til  den  jublende  Be- 
gejstring, hvormed  Cook  blev  modtaget  i  Køben- 
havn efter  sin  Polarfærd,  den  Hjertelighed  og 
Glæde,  hvormed  man  fra  alle  Sider  kom  ham 
i  Møde  —  og  til  den  storslaaede  Hyldest,  som 
senere  vistes  ham  i  New- York,  og  man  spørger: 
hvad  har  da  fremkaldt  dette  store  Omslag,  og 
hvilke  skjulte  Aarsager  har  her  været  virkende? 

Hertil  kan  nu  først  bemærkes,  at  Historien 
viser  os  ikke  faa  Exempler  paa  saadanne  Om- 
slag, hvor  store  Folkemasser  pludselig  er  blevne 

grebne  af  en  vild  Begejstring,  har  rejst  Æresstøtter 
og  jubileret,  og  kort  efter  er  blevne  grebne 
af  Raseri,  har  væltet  Æresstøtterne  i  Skarnet 
og  skaffet  sig  Luft  i  Skældsord  og  Forhaanelser. 
Dette  er  den  psychologiske  Forklaring.  Men 
søger  vi  dybere  efter,  vil  vi  finde,  at  i  nærvæ- 
rende Tilfælde  skyldes  Omslaget  Tidens  for- 
underlige Overtro. 

Hver  Tid  har  sin  Overtro,  og  vor  Tids  be- 
staar  i  en  Overtro  paa  Videnskabens  Magt  og 
Vælde.  De  vidunderlige  Opdagelser,  som  Na- 
turvidenskaben har  gjort,  og  de  deraf  følgende 
Omvæltninger  i  vort  daglige  Samfundsliv,  har 
gjort  mange  hovedsvimle,  og  de  drømmer  om, 
at  Videnskaben  vil  kunne  afsløre  alle  Tilværel- 
sens Hemmeligheder  og  løse  alle  dens  Gaader. 
For  saadanne  træder  Videnskaben  i  Religionens 
Sted,  og  de  dyrker  den  med  samme  Ærefrygt. 
Vi  faar  da  at  høre,  at  den  moderne  Psykologi 
lærer  os,  at  Mennesket  ikke  har  nogen  moralsk 
Villiesfrihed;  Nutidens  Astronomi  lærer  os,  at 
der  ingen  Gud  er  til,  og  af  Nutidens  Kemi 
lærer  vi,  at  der  ingen  Udødelighed  er  til.  Denne 
moderne  Verdensanskuelse  har  faaet  et  digterisk 
Udtryk  i  den  nye  Universitets-Kantate.  Vi  hører 
her,  at  Menneskene  levede  i  Begyndelsen  ganske 


som  Dyrene,  de  reves  og  siedes  og  bedes  ganske 
som  Dyrene,  parredes  som  Dyrene  og  aad  vel 
hverandre  ligesom  Dyrene.  Men  saa  kom  Vi- 
denskaben fra  det  fjerne  Østen  og  omdannede 
disse  menneskelignende  Dyr  til  rigtige  Menne- 
sker og  lærte  dem  at  indrette  sig  paa  en  mere 
komfortabel  Maade,  og  nu  er  det  Videnskaben, 
hvorfra  al  aandelig  og  timelig  Velsignelse  til- 
flyder Menneskene.  Kantaten  bliver  saaledes 
en  begejstret  Hymne,  hvori  Videnskabens  stille 
fremskridende  Almagt  og  Alvidenhed  prises  i 
høje  Toner.  V^or  Tids  Overtro  paa  Videnskaben 
staar  da  paa  lige  Linie  med  gamle  Dages  Over- 
tro paa  Nisser  og  Trolde  og  Genfærd:  her  som 
hist  er  det  en  løssluppen  Fantasi,  der  har  taget 
Magten  fra  Tankens  Klarhed. 

1  Modsætning  til  denne  overstrømmende  Be- 
gejstring kan  mindes  om  den  tungsindige  israe- 
litiske Sangers  Ord:  <Vi  er  fra  i  Gaar  og  veed 
intet  (Jobs  Bog  8,  9),  og  om  den  gamle 
græske  Tænker,  den  store  Ironiker,  der  samler 
al  sin  Viden  i  de  Ord:  «Jeg  veed  kun  det, 
at  jeg  intet  veed»,  samt  den  britiske  Digters 
Ord:  «Der  er  flere  Hemmeligheder  mellem  Him- 
mel og  Jord,  end  vore  Philosopher  drømmer 
om».     Alle   disse  var  ganske  vist   meget  uvi- 


dende  i  Sammenligning  med  Nutidens  omfat- 
tende Viden,  men  til  Gengæld  besad  de  et 
dybere  og  rigere  Indblik  i  det  menneskelige 
Sjæleliv    end   vore   moderne  Videnskabsmænd. 

Det  er  da  ikke  Universitetets  rolige  Erklæring, 
men  Tidens  larmende  Overtro  paa  \'idenskabens 
ubegrænsede  Rækkevidde,  som  har  fældet  Cook 
og  fra  en  triumferende  Sejrherre  pludselig  gjort 
ham  til  en  slagen  Mand. 

Universitetet  var  dog  kommet  i  en  vanskelig 
Situation:  det  var  blevet  Part  og  Dommer  i 
den  samme  Sag.  Det  var  blevet  Part,  for- 
saavidt  det  ved  Doctorudnævnelsen  havde  stillet 
sig  paa  Cooks  Side,  og  nu  skulde  det  ved  sin 
Kendelse  være  Dommer  over  Cook.  Det  klogeste 
og  vel  ogsaa  det  rigtigste  vilde  have  været, 
om  det  havde  afvist  dette  Dommerhverv  og  fast- 
holdt sin  engang  indtagne  Stilling,  indtil  det 
fra  Modpartens  Side  var  blevet  godtgjort,  at 
den  var  uholdbar.  Hertil  kom,  at  Sagen  var 
efterhaanden  gledet  ind  i  et  andet  Spor.  Saa- 
længe  Spørgsmaalet  drejede  sig  om,  hvorvidt 
Cook  havde  været  ved  Nordpolen,  kunde  det 
muligvis  faa  en  rent  videnskabelig  Afgjorelse, 
og  denne  maatte  da  henvises  til  Universitetet, 
men   nu   var   der  rejst  Anklage  mod  Cook  for 


grovt  Bedrageri,  og  dermed  var  Spørgsmaalet 
fra  at  være  et  rent  videnskabeligt  blevet  et  rent 
praktisk,  hvis  Afgjørelse  laa  udenfor  Univer- 
sitetets Omraade  og  maatte  henvises  til  Dom- 
stolene. Og  nu  var  Lidenskaberne  ved  den 
voldsomme  Bevægelse  i  Amerika  satte  i  Oprør, 
(saadant  er  som  bekendt  i  høj  Grad  smittende) 
og  havde  taget  Magten  fra  Forstanden,  og  man 
var  blind  for,  at  der  kunde  drages  forskellige 
Slutninger  ud  fra  Universitetets  Kendelse,  uden 
at  nogen  af  disse  kunde  gjøre  Krav  paa  ab- 
solut Sikkerhed.  Men  inden  vi  undersøger 
dette  nærmere,  maa  vi  kaste  et  Blik  paa  de 
to  Mænd,  der  optræder  som  Hovedpersoner  i 
dette  mærkelige  Nordpols-Drama. 


II. 
Cook  og  Peary. 


Hvad  nu  Videnskabens  Forhold  til  Nord- 
polen angaar,  da  er  det  af  en  højst  ejen- 
dommelig Natur.  Det  kan  anskueliggøres  ved 
Fortællingen  om  Skibsdrengen,  der  skulde  polere 


Kaptajnens  Solvthepotte,  men  ved  et  Uheld  tabte 
den,  saa  den  faldt  i  Soen.  Da  man  senere 
spurgte  efter  den,  sagde  han:  «Er  en  Ting 
borte,  naar  man  veed,  hvor  den  err»  hvorefter 
han  fik  til  Svar:  «Din  Dumrian,  hvor  kan  en 
Ting  være  borte,  naar  man  veed,  hvor  den 
er.->  Hertil  svarede  atter  Drengen:  «Ja,  saa 
er  Sølvthepotten  heller  ikke  borte,  for  jeg  veed 
godt,  hvor  den  er  —  den  ligger  paa  Havsens 
Bund.  Ganske  saaledes  er  Videnskabens  Stil- 
ling til  Nordpolen.  Vi  veed  jo  alle,  hvor  den 
er,  enhver  Skoledreng  kan,  naar  man  viser  ham 
en  Globus,  paa  en  Prik  angive,  hvor  vi  skal 
fmde  den.  Og  dog  er  Nordpolen  borte  for 
os,  thi  der  er  indtil  den  allersidste  Tid  intet 
Menneske,  som  har  været  deroppe  og  kan  sige 
os,  hvorledes  der  ser  ud.  Alligevel  vedbliver 
den,  skønt  vi  alle  veed,  hvor  den  er,  at  øve 
en  hemmelighedsfuld  dragende  Magt:  i  tre  Aar- 
hundreder  har  man  søgt  at  naa  til  den,  mang- 
foldige Expeditioner  er  sendte  derop,  de  har 
døjet  usigelig  ondt.  Menneskeliv  er  gaaet  tabt 
og  store  Pengesummer  er  bortødslede  dertil. 
Saa  er  der  dem,  der  siger:  «Lad  det  nu  være 
nok  med  disse  Farter  til  Nordpolen  og  denne 
Ødslen  med   Penge  og  Menneskeliv,    uden  at 

noget  Udbytte  vindes  derved.  Om  praktiske 
Formaal  kan  der  ikke  være  Tale:  der  er  ingen 
Handelsforbindelser  at  knytte  paa  disse  øde, 
mennesketomme  Isørkener,  og  om  Jagt  og  Fi- 
skeri kan  der  ikke  være  Tale,  hvor  intet  orga- 
nisk Liv  rører  sig  eller  overhovedet  kan  existere 
paa  Grund  af  den  frygtelige  Kulde.  Og  om 
videnskabeligt  Udbytte  kan  der  heller  ikke  være 
Tale  —  vi  veed  jo  godt,  hvor  Nordpolen  er, 
og  hvorledes  der  maa  se  ud  deroppe.*  Det 
maa  indrømmes,  at  man  ikke  kan  siges  at  op- 
dage noget,  hvorom  man  i  Forvejen  veed,  hvor 
det  skal  søges  —  og  det  er  ogsaa  sandt,  at 
Theologi,  Jurisprudens,  Medicin  og  de  andre 
høje  Videnskaber  ikke  har  nogen  Interesse  af 
at  vide,  hvorledes  der  ser  ud  oppe  ved  Polen; 
men  saa  er  der  dog  ogsaa  en  Videnskab,  der 
kalder  sig  Geografi,  og  den  er  i  høj  Grad 
interesseret  i  at  faa  Underretning  om  Nord- 
polen og  dens  Omgivelser.  Geografiens  viden- 
skabelige Opgave  er  at  skaffe  en  sikker  og 
paalidelig  Underretning  om  Jordens  Overflade 
og  det  Liv,  som  der  rører  sig.  Og  da  nu  de 
Millioner  af  vældige  Kloder,  som  bevæger  sig 
i  Himmelrummet,  unddrager  sig  al  saadan  Viden, 
saa  samler  Interesse  og  Arbejde  sig  med  desto 


større  Energi  om  den  i  Forhold  til  de  andre 
meget  lille  Klode,  paa  hvilken  vi  fører  vort 
Liv,  og  her  kan  vi  ikke  lade  nogen  Plet  ubesøgt, 
til  hvilken  det  overhovedet  er  muligt  at  komme. 
Men  hertil  kommer,  at  der  overfor  Nordpolen 
rejser  sig  adskillige  vigtige  Spørgsmaal,  som 
kræver  Besvarelse.  Er  der  et  aabent  Polarhav 
eller  er  der  Fastland?  Og  i  sidste  Fald  ^r 
det  fladt  Sletteland  eller  Bjergland?  Er  der 
Vulkaner,  maaske  en  vældig,  henved  m.ooo 
Fod  høj  Vulkan  som  «Erebus»  ved  Sydpolen? 
Kan  der  være  organisk  Liv  deroppe  i  den  frygte- 
lige Kulde  og  af  hvad  Art?  Er  det  maaske  Infu- 
sorier,  som  blot  kunne  ses  under  Mikroskopet? 
Mere  phantastiske  Naturer  have  fremsat  den 
Paastand,  at  der  ved  Nordpolen  maatte  være 
et  Land  med  Skove  og  meget  \'ildt  —  ja  der 
er  dem,  som  gik  endnu  videre  og  fablede 
om,  at  der  ved  selve  Nordpolen  maatte  være  en 
stor  Hulning,  som  forte  videre  til  Jordens  Indre. 
Alt  dette  maatte  det  dog  være  ønskeligt  at  faa 
Rede  paa,  og  det  maa  interessere  Geografien  i 
lige  saa  høj  Grad  som  Spørgsmaalene  om  Bjergkæ- 
dernes Retning  og  Flodernes  Lob  i  Thibet  og  Pa- 
mir.  Hertil  kommer  en  Række  andre  Spørgsmaal 
om  de  optiske  og  magnetiske  Fænomener,  astro- 

nomiske  Observationer,  som  vore  Videnskabs- 
mænd har  udregnet,  men  vi  kunde  nok  ønske 
at  vide,  om  deres  Beregninger  svare  til  Virke- 
ligheden. 

Det  er  da  saa  langt  fra,  at  Interessen  for 
Nordpolen  er  aftaget,  at  der  tvertimod  i  den 
sidste  Menneskealder  er  gjort  flere  Forsøg  paa 
at  naa  op  til  den  end  nogen  Sinde  tidligere, 
ligesom  ogsaa  Sydpolen,  der  tidligere  blev  be- 
tragtet som  næsten  unærmelig,  er  bleven  Gen- 
stand for  adskillige  Expeditioner,  af  hvilke  den 
sidste  under  Ledelse  af  den  engelske  Løjtnant 
Shackleton  rimeligvis  vilde  have  naaet  Maa- 
let,  om  ikke  Mangel  paa  Proviant  havde  nødt 
den  til  at  vende  om  i  omtrent  tyve  Mils  Af- 
stand, men  der  kan  vel  næppe  være  Tvivl  om, 
at  ogsaa  disse  vil  blive  tilbagelagte  i  en  nær 
Fremtid  af  en  ny  Expedition  med  bedre  og 
rigere  Udrustning. 

Da  hænder  det  mærkelige,  at  næsten  sam- 
tidig to  Mænd  mælder  sig  med  den  Meddelelse, 
at  de  begge,  ganske  uafhængige  af  hinanden 
og  hver  ad  sin  Vej,  har  naaet  det  i  Aarhundreder 
attraaede  Maal:  Nordpolen.  Det  er  Cook  og 
Peary.  Begge  er  Amerikanere  og  begge  har 
viist  ægte  amerikansk  Udholdenhed  og  hensyns- 

løst  Mod,  men  iøvrigt  er  de  yderst  forskellige 
baade  i  Karakter  og  Adfærd.  Cook  er  mild 
og  elskværdig  med  en  særdeles  vindende  Op- 
træden —  Peary  er  herskesyg  og  brutal.  Cook 
er  i  al  Fald  for  os  danske  en  homo  novus  — 
en  hidtil  ukendt  Mand  —  Peary  er  velkendt 
og  har  allerede  vundet  et  betydeligt  Navn.  Cook 
har  ligesom  ved  eet  Kast,  der  næsten  kunde 
se  ud  som  et  Tilfælde,  naaet  Maalet  —  Peary 
har  foretaget  en  Række  yderst  besværlige  og 
farefulde  Expeditioner,  inden  han  naaede  op 
til  Nordpolen.  Cook  kommer,  mere  tvungen 
af  Forholdene  end  efter  frit  Valg,  til  Kjøbenhavn, 
faar  her  en  ligesaa  begejstret  som  hjertelig  Mod- 
tagelse og  bliver  hædret  baade  af  det  kgl.  geo- 
grafiske Selskab  og  Universitetet  med  begges 
højeste  Udmærkelsestegn.  Han  er  dybt  rørt 
herover  og  lover  til  Tak  at  stille  sine  Opteg- 
nelser og  Observationer  til  Universitetets  Raa- 
dighed  forud  for  de  amerikanske  videnskabelige 
Institutioner.  For  saa  vidt  gik  alt  saare  vel 
og  var  lutter  Fred  og  Harmoni.  Men  da  be- 
gyndte Peary  pludselig  en  frygtelig  Angrebskrig 
mod  Cook.  Peary  var  ude  af  sig  selv  af  For- 
bitrelse over,  at  nogen  havde  vovet  at  komme 
til  Nordpolen  før  ham,  da  han  mente  ved  sine 

mange  Expeditioner  at  have  en  Slags  Monopol 
paa  Nordpolen  —  og  han  fandt,  at  det  var  en 
uhørt  Frækhed  af  Cook,  at  søge  Hjælp  hos 
«mine  Eskimoer«,  som  Peary  kaldte  dem,  idet 
han  betragtede  Eskimoerne  som  sit  Ejendoms- 
folk, hvilket  man  kun  med  hans  Tilladelse 
maatte  tage  i  sin  Tjeneste.  Cook  svarede  her- 
paa  med  megen  Sagtmodighed,  at  Peary  havde 
været  hans  Læremester,  hvem  han  skyldte  Tak- 
nemmelighed, og  at  det  glædede  ham,  at  ogsaa 
Peary  havde  naaet  op  til  Nordpolen.  Peary 
lod  sig  dog  ikke  formilde,  han  vedblev  at  ud- 
slynge Beskyldninger,  som  dog  blev  gendrevne. 
Ogsaa  andre  Klager  rejstes  mod  Cook,  som 
maaske  ikke  var  bedre  grundede,  men  det 
gamle  latinske  Ord:  «calumniari  fortiter,  semper 
aliquid  hæret!»  (anklag  ufortrøden  —  noget 
hænger  altid  ved)  stadfæstedes  atter  her.  En 
lille  Tvivl  om  Cooks  Paalidelighed  blev  tilbage, 
og  den  borede  sig  videre  og  videre  frem. 
Sagen  stod  nu  til  Københavns  Universitet,  og 
da  dets  Kendelse  blev  afgiven,  var  Cooks  Be- 
rømmelse allerede  saa  undermineret,  at  den 
med  et  Brag  styrtede  sammen. 

Thi  kendes  for  Ret:  Frederic  A.  Cook  dømmes 
at  være  Aarhundredets  største  Svindler,  og  skal 

han  derfor  miste  Ære,  Liv  og  Gods.  Dog  ville 
vi  af  sær  Naade  skænke  ham  Liv  og  Gods, 
men  Æren  skal  han  have  forbrudt,  andre  lige- 
sindede til  Skræk  og  Advarsel. 

Og  nu  tager  Phantasien  en  høj  Flugt.  Ved 
Universitetsfesten,  hvor  Cook  blev  creeret  til 
Æresdoctor,  havde  han  som  Udtryk  for  sin 
Taknemlighed  lovet  at  stille  sine  Observationer 
og  Optegnelser  fra  Nordpolsfærden  til  Raadig- 
hed  for  Kjøbenhavns  Universitet,  inden  han 
sendte  dem  til  nogen  videnskabelig  Institution  i 
Amerika.  Dette  blev  løftet  optil  at  være  «en  høj- 
tidelig Forsikring,  som  Cook  paa  vort  gamle 
Universitet  havde  givet  de  danske  Videnskabs- 
mænd, at  han  vilde  give  dem  fuldgyldige  Be- 
viser for  sin  store  Bedrift.*  Og  da  disse  saa- 
kaldte  Beviser  ikke  bleve  fremlagte,  var  det 
«et  Brud  paa  Tro  og  Love,»  der  med  Rette 
vakte  «en  stærk  Harme  mod  den  Mand,  som  aaben- 
bart  havde  misbrugt  de  Danskes  Tillid.«*)  Saa 
kom  der  en  Fortælling  om  nogle  Edderduns- 
tæpper,  som  Cook  havde  købt  eller  solgt,  og  en 
Vexelhistorie  —  altsammen  en  gammel  Historie, 
der  laa   15  Aar  tilbage  i  Tiden,  men  som  dog 


*)  En   Indsender  i  Nationaltidende  i  Morgennummeret  for 
3 1.  Januar). 

fik  sin  Plads  i  den  Bevisrække,  der  skulde 
fælde  Cook. 

Endnu  vildere  Fart  tog  Phantasien  i  Ame- 
rika. Bladet  « Dansk  Amerikaneren«  fortæller, 
at  en  Spiller  og  Spekulant  Bradley  havde  fundet 
ud,  at  der  kunde  gøres  Penge  i  Nordpolen  og 
saa  udstyrede  han  Cook  og  sendte  ham  afsted. 
Cook  var  i  god  Forstaaelse  med  ham,  gjorde 
et  Togt  til  Grønland  og  arktiske  Egne,  vendte 
tilbage  og  holdt  Foredrag  over  sin  foregivne 
Nordpolsfærd  i  Amerika,  hvorved  han  i  et  Par 
Maaneder  tjente  150,000  Dollar  (c.  600,000 
Kroner*).  Cook  lagde  herved  et  Talent  for  Stor- 
svindel for  Dagen,  som  maatte  forbavse  endog 
Amerikanerne.  Bedrageriet  blev  opdaget  ved 
Pearys  Tilbagekomst  fra  Nordpolen,  Cooks 
Billed  blev  revet  ned  og  traadt  under  Fødder, 
og  han  selv  blev  excluderet  af  de  Klubber 
og  Foreninger,  af  hvilke  han  havde  været 
Medlem. 

Og  nu  maa  vi  da  ogsaa  her  i  Danmark  alle 
være  enige  om,  at  Cook  er  færdig,  og  vi  ere 
færdige  med  ham.  Vi  ville  ikke  høre  mere 
hverken  om  ham  eller  fra  ham. 


*)  Meddelt  i  «Sidste  Nyt»   3.  Febr.  1910. 

Alligevel  er  der  Adskillige,  og  deres  Antal 
er  ikke  saa  ganske  ringe,  som  ikke  kunne  følge 
med.  De  ere  noget  tunge  i  Vendingen  og 
have  derfor  \'anskelighed  ved  at  gøre  Springet 
fra  luende  Begejstring  til  iskold  Foragt  saa 
rask  som  Amerikanerne.  De  indrømme  Mulig- 
heden af,  at  Cook  kan  have  gjort  urigtige  Ob- 
servationer og  forfejlet  Nordpolen,  skønt  han 
selv  tror,  at  han  har  været  der.  Men  videre 
kunne  de  ikke  gaa,  og  overfor  de  stærke  Klager 
finde  de,  at  de  have  mere  rhetorisk  end  over- 
bevisende Kraft.  Ja  de  erklære,  at  de  høre  nok 
stærke  Beskyldninger,  men  ingen  stærke  Beviser, 
og  de  mene,  at  naar  der  rejses  Anklage  mod  Cook 
for  storartet  Bedrageri,  da  maa  Bevisbyrden  paa- 
hvile Anklagerne,  som  det  er  almindelig  Rets- 
praxis,  at  disse  først  skal  bevise  Gyldigheden 
af  deres  Klager,  inden  den  Anklagede  tager 
Ordet  for  at  forsvare  sig. 

Der  kan  unægtelig  være  noget  berettiget 
i  dette  Krav,  og  af  Hensyn  til  disse  gammel- 
dags Rettroende,  som  man  vel  kan  kalde  dem 
i  juridisk  Forstand,  bliver  det  nødvendigt  at 
undersøge  Beviserne,  som  kunne  fremføres 
baade  for  og  imod  Cook,  og  prøve,  hvilken 
Vægt  der  kan  tillægges  dem. 

III. 
De  videnskabelige  Beviser. 

Vi  fæster  atter  Blikket  paa  Universitetets 
Kendelse.  Det  hedder  her,  at  det  tilsendte 
Materiale  ikke  indeholder  Observationer  eller 
Oplysninger,  der  kan  tjene  til  Bevis  for,  at 
Dr.  Cook  har  naaet  Nordpolen.  Der  kunde 
dog  spørges,  om  ikke  Rejsebeskrivelsen  afgiver 
noget  Bevis.  Den  har  været  meddelt  helt  eller 
stykkevis  i  flere  af  vore  Dagblade.  Den  er 
livfuldt  skreven,  giver  et  malerisk  Billede  saavel 
af  den  omgivende  Natur  som  af  de  vexlende 
Følelser  og  Stemninger  fra  dyb  Nedtrykthed 
til  høj  Jubel  og  bærer  for  saa  vidt  lige  saa 
fuldt  et  Troværdighedens  Præg  som  saa  mange 
andre  Rejsebeskrivelser,  om  hvis  Sandhed  ingen 
nærer  Tvivl.  Men  det  maa  indrømmes,  at  et 
strengt  videnskabeligt  Bevis  kan  den  ikke  siges 
at  være,  ej  heller  er  dermed  godtgjort,  at  Cook 
virkelig  har  naaet  Nordpolen. 

Erklæringen  giver  paa  den  anden  Side  ikke 
noget  Bevis  for,  at  Cook  ikke  har  naaet  Polen. 
Hans  mangelfulde   eller  urigtige  Observationer 

afgiver  intet  saadant,  de  viser  kun  hans  Ukyn- 
dighed, men  denne  udelukker  jo  ikke,  at  han, 
om  man  saa  vil.  paa  Slumpetræf  virkelig  ved 
sit  Mod  og  Dygtighed  og  sin  Udholdenhed  er 
naaet  op  til  Polen.  De  Modbeviser,  som  man 
fra  anden  Side  har  sogt  at  opstille,  betyder 
næppe  stort.  Mac  Kinley-Bjergets  Bestigelse 
falder  her  udenfor  Betragtningen,  da  denne  Sag 
endnu  ikke  er  tilstrækkelig  oplyst.  Saa  har 
kløgtige  Regnemestre  udfundet,  at  den  af  Cook 
medførte  Proviant  paa  hans  Marsch  mod  Polen 
var  ganske  utilstrækkelig  til,  at  han  og  de  to 
Eskimoer,  som  ledsagede  ham,  kunde  leve  deraf 
i  den  angivne  Tid  —  altsaa  er  hans  Beretning 
usand.  Vi  skulle  dog  herimod  gjøre  gældende, 
at  Englænderen  Shackleton,  mod  hvem  der 
endnu  ikke  er  rettet  Anklage  for  Svindel  og 
Bedrageri,  i  sit  Foredrag  om  sin  Sydpolsfærd 
fortæller,  at  « Rationerne  blev  saa  reducerede, 
at  vi  fra  den  15.  November  til  den  2^  Februar 
kun  fik  eet  mættende  Maaltid»  —  ja  i  denne 
Tid  hændtes  det  endog,  at  de  kække  Vandrere 
en  Gang  i  32  Timer  var  uden  Føde*).  Naar 
man    staar   overfor   haardføre   Mænd,   der  kan 


*)  Geografisk  Tidskrift  1909.     S.  130. 

opvise  slige  Suite-Præstationer,  da  bliver  Pro- 
blemet, hvor  ringe  Føde  øvede  Polarfarere 
kan  nøjes  med  i  et  givet  Tidsrum,  vistnok  lige 
saa  vanskeligt  at  løse  som  Trine  Rars  Regne- 
stykke i  »Aprilsnarrene » :  naar  et  Pund  Kirsebær 
koster  to  Mark  og  otte  Skilling,  hvad  koster 
saa  en  Parket-Billet? 

Naar  der  da  ifølge  Universitetets  Kendelse 
ikke  er  ført  noget  Bevis  for,  at  Cook  har  naaet 
Nordpolen,  saa  er  der  heller  ikke  ført  noget 
Bevis  for,  at  han  ikke  har  været  der.  Kendelsen 
er  klar  og  kort  affattet,  og  den  aabne  Ærlighed 
har  vundet  Anerkendelse  ogsaa  i  Udlandet. 
Men  bag  denne  Anerkendelse  dukker  rigtignok 
et  nyt  Spørgsmaal  op,  nemlig:  naar  der  ingen 
Beviser  foreligger  for  Cooks  Nordpolsfærd,  hvor- 
for har  da  Universitetet  hædret  ham  med  Æres- 
graden?  Dette  Punkt  er  ikke  saa  let  at  komme 
uden  om.  Vel  er  der  dem,  som  siger,  at  den 
jublende  Begejstring,  hvoraf  hele  Staden  blev 
greben,  rev  ogsaa  Universitetet  med  sig,  men 
dette  er  lige  saa  lidt  en  Undskyldning,  som  om 
Generaler  og  Officerer,  der  har  taget  Flugten 
ved  Fjendens  Nærmelse,  vil  undskylde  sig  med, 
at  hele  Regimentet  løb,  og  saa  løb  de  med. 
Thi   dertil   har   man   Førere   baade   i  Aandens 

og  i  Haandens  Verden,  at  de  ikke  skal  lade 
sig  bortrive  af  en  pludselig  Strømbevægelse, 
men  tværtimod  med  roligt  Overlæg  undersøge, 
om  Strømmen  tager  den  rette  Vej,  og  om  dette 
ikke  er  Tilfældet,  da  af  al  Magt  stræbe  at  stoppe 
op  imod  den. 

Paa  det  stillede  Spørgsmaal  kan  der  imidlertid 
svares,  at  om  Universitetet  ikke  havde  viden- 
skabelige Beviser  til  sin  Raadighed,  saa  havde 
det  i  hvert  Fald  gode  og  vægtige  Grunde.  Men 
inden  vi  fremfører  disse,  maa  det  Problem,  som 
ovenfor  blev  fremført,  tages  under  fornyet  Be- 
handling, nemlig  paa  hvilke  Beviser  eller 
Grunde  kan  vi  overhovedet  støtte  vor  Erken- 
delse af  Sandheden.? 

De  saakaldte  videnskabelige  Beviser,  til  hvilke 
man  i  vore  Dage  sætter  saa  stor  Lid,  rækker 
i  Virkeligheden  ikke  meget  langt.  De  har  Gyl- 
dighed først  og  fremmest  i  den  rent  formale 
Tænken,  Logik  og  Mathematik,  men  saa  snart 
vi  gaar  herfra  over  til  den  reale  Existens,  svæk- 
kes de  i  en  stedse  stigende  Grad.  Størst  Be- 
tydning kan  de  have  i  Naturvidenskaben,  og 
allerede  her  kan  de  ofte  nok  kæmpe  med  store 
Vanskeligheder,  hvad  der  vil  kunne  ses  af  de 
heftige,    ofte   lidenskabelige  Stridigheder,    som 

tøres  mellem  Naturforskerne.  Stiger  vi  et  Trin 
højere  op  til  Historien,  da  bliver  Usikkerheden 
endnu  større,  og  stiger  vi  endelig  op  til  Aands- 
livets  største  Højder,  Moral  og  Religion,  da 
kan  her  vel  endnu  opstilles  Beviser  og  Mod- 
beviser, men,  vel  at  mærke,  disse  hviler  paa 
Forudsætninger,  som  unddrager  sig  den  viden- 
skabelige Bevisførelse.  Det  var  disse  Aands- 
livets  Enemærker,  som  Sokrates  havde  for  Øje, 
da  han  udtalte  hine  tvivlende  Ord:  «Jeg  veed 
kun  det,  at  jeg  intet  veed».  Skal  vi  da  sige, 
at  jo  ringere  Genstandene  for  vor  Gransken 
er,  des  sikrere  er  vor  Viden  om  dem,  jo  højere 
vi  derimod  kommer  op,  desto  usikrere  bliver 
vor  Viden,  og  naar  vi  endelig  kommer  til  de 
Spørgsmaal,  som  mest  af  alle  ligger  os  paa 
Hjerte,  da  hører  al  Videnskab  op,  og  vi  er 
dømte  til  at  famle  om  i  endelos  Tvivl  og  Tus- 
mørke uden  nogen  Sinde  at  naa  frem  til  en 
fast  og  klar  Erkendelse  af  Sandheden? 

Nej  saaledes  forholder  Sagen  sig  heller  ikke, 
men  vi  møder  her  en  anden  Erkendelsesmaade. 
Det  er  den  umiddelbare  Grebethed  og  deraf 
følgende  Forvisning  om  Sandhed  og  Ret,  der 
bæres  oppe  og  støttes  af  Villien  og  derigennem 
fører  til  et  personligt  Tillidsforhold.    Paa  denne 

umiddelbare  Forvisning  hviler  ikke  alene  vor 
religiøse  Tro  og  moralske  Sikkerhed,  men  ogsaa 
hele  vort  praktiske  Samfundsliv  med  hverandre. 
Naar  jeg  kaarer  en  Ægtefælle  eller  en  Ven, 
da  hviler  Valget  ikke  paa  videnskabelige  Be- 
viser, men  paa  det  umiddelbare  Indtryk,  der 
gentagne  Gange  er  blevet  styrket  ved  Erfaringen. 
Og  i  Embedsforhold,  i  Handelsforbindelser,  i 
Forretningslivet,  kort  sagt  i  hele  vor  udadvendte 
Virksomhed  bygger  vi  paa  et  gensidigt  Tillids- 
forhold, og  først  naar  der  er  sket  et  Brud  paa 
dette  eller  en  troløs  Krænkelse,  først  da  kan 
der  blive  Tale  om  videnskabelige  eller  prak- 
tiske Beviser  for  at  faa  fuld  Klarhed  over 
Sagen. 

Spørger  vi  da  i  den  foreliggende  Sag  ikke 
i  første  Række  efter  videnskabelige  Beviser, 
men  efter  personlige  Tillidsgrunde,  da  var  saa- 
danne  til  Stede  i  tilstrækkeligt  Antal  baade  for 
det  kgl  geografiske  Selskab  og  for  Universitetet 
til  at  hædre  Cook  paa  lignende  Maade,  som 
det  har  hædret  andre  fremragende  Mænd.  Først 
maa  her  nævnes  det  personlige  Indtryk,  som 
han  gjorde;  det  talte  i  høj  Grad  til  hans  For- 
del. Ved  Festgildet  i  det  geografiske  Selskab 
havde  jeg   Plads  mellem   Cook  og  Otto  Sver- 

drup  og  havde  rig  Lejlighed  til  at  iagttage 
ham.  Hans  Optræden  prægedes  af  Ro,  Jævn- 
hed og  Beskedenhed  —  Egenskaber,  som  man 
ikke  plejer  at  finde  hos  Svindlere,  der  gerne 
slaar  om  sig  med  Brask  og  Bram  og  Pralerier. 
Han  var  rørt  over  den  Hjertelighed,  hvormed 
han  blev  modtagen,  og  sluttede  sin  Tale  til 
Selskabet  med  de  simple  Ord:  «I  har  trot 
mig  paa  mit  Ord,  I  har  beredt  mig  nogle  af 
mit  Livs  lykkeligste  Dage  —  I  thank  you.» 
Det  samme  Præg  bar  hans  Optræden  paa 
Dampskibet  umiddeltbart  før  hans  Afrejse,  hvor 
han  i  en  lille  Kreds  af  Venner  og  Kendinge, 
der  havde  samlet  sig  om  ham  i  Salonen,  bragte 
sin  Afskedshilsen  til  det  danske  Folk,  hvori 
han  bl.  a.  sagde:  «1  har  modtaget  mig  ikke  som 
en  Fremmed,  men  som  en  Broder,  I  har  havt 
Tillid  til  mig  og  gjort  alt  for  mig,,  hvad  I 
kunde  —  det  glemmer  jeg  ikke,  men  bevarer 
Mindet  derom  i  dyb  Taknemmelighed. »  Ak! 
han  skulde  blive  bittert  skuffet  i  sin  dybe 
Taknemmeligheds-Følelse! 

Det  gode  Indtryk  bekræftes  ved  V^idnesbyrd 
af  hans  Rejsefæller  paa  Skibet  «Hans  Egede* 
fra  Grønland  til  København.  Særlig  fortjener 
Skibets    Fører  Opmærksomhed  som  den   mest 

kyndige.  Han  fortalte  herom  paa  omtrent 
følgende  Maade:  «Jeg  havde  ikke  megen  Tro 
til  denne  Amerikaner,  der  snakkede  om,  at 
han  havde  gjort  en  Tur  til  Nordpolen,  og  saa 
begyndte  jeg  i  al  Stilhed  at  forhøre  ham  lidt.» 
«0g  blev  vel  mere  tvivlende?*  «Nej  tværtimod, 
jeg  blev  troende,  thi  han  klarede  godt  for  sig 
og  gjorde  ordentlig  Rede  for  Tingene  — 
og  jeg  forstaar  mig  da  ogsaa  noget  paa  den 
Slags  Observationer  og  Instrumenter.«  Ogsaa 
kan  her  mindes  om  en  Udtalelse  af  en  af 
Journalisterne,  som  sejlede  Cook  i  Møde  og 
fulgte  med  ham  gennem  Øresund:  «Man  faar 
Indtrykket  af  en  ualmindelig  sympatetisk  Natur, 
en  højt  begavet  Mand,  som  hverken  over- 
eller undervurderer  sin  personlige  Indsats  og 
sin  Bed  rift  »*). 

Særlig  Vægt  maa  der  tillægges  de  tidligere 
Polarfareres  Udtalelser.  Medens  Frithiof  Nansen 
holder  for,  at  Cooks  Udrustning  har  været 
utilstrækkelig  til  at  kunne  naa  Nordpolen,  og 
Otto  Nordenskjold  indrømmer,  at  Cook  selv 
muligvis  er  overbevist  om,  at  han  virkelig  har 
været   der  —  saa    udtaler   Knud    Rasmussen: 


")  »Berlingske  Tidende*  4.  Septb.  1909. 

«Alle  de  Oplysninger,  som  jeg  indhentede, 
pegede  hen  imod,  at  Cook  virkelig  havde  været 
ved  Maalet.  Hertil  kom  yderligere  noget, 
som  jeg  kunde  kontrollere,  og  det  var  Cooks 
Rejse  fra  Kap  Sparbo  til  Etah.  Det  var  en 
Færd,  som  under  de  vanskeligste  Forhold  var 
løst  paa  den  mest  glimrende  Maade,  og  som 
rent  ud  imponerede  mig,  der  var  hjemmekendt 
i  de  Egne.  En  Mand,  der  havde  gjort  dette, 
kunde  ogsaa  have  været  ved  Nordpolen !  Saa  store 
Evner  havde  han  viist  som  arktisk  Rejsende.**) 
Det  vægtigste  V^idnedsbyrd  aflægger  dog  Roald 
Ammundsen,  der  skriver:  «Fra  1897 — 99  var 
Cook  Læge  ved  den  belgiske  Sydpols-Expedi- 
tion  ombord  paa  Belgica.  Da  jeg  selv  havde  den 
Ære   at   deltage   deri    som    første   Officer,   fik 


*|  Disse  Udtalelser,  som  ere  gengivne  efter  Bladenes 
Referater,  vil  vel  i  Hovedsagen  være  rigtige,  om  end  ikke  i  alle 
Enkeltheder.  For  mit  eget  Vedkommende  maa  jeg  bemærke, 
at  naar  jeg  skal  have  udtalt,  at  jeg  har  deltaget  i  alle 
Kommissionens  Møder,  da  er  dette  urigtigt,  eftersom  jeg 
ikke  har  deltaget  i  et  eneste  af  dem.  Formodentlig  er  her 
en  Forvexling  at  Kommisionens  og  Konsistoriums  Moder. 
Ligeledes  maa  jeg  fralægge  mig  den  Udtalelse,  at  Cook  skulde 
være  besat  af  en  fix  Idee  —  jeg  har  hele  Tiden  fastholdt 
den  samme  Opfattelse,  som  jeg  endnu  har,  at  der  nemlig 
er  overvejende  Sandsynlighed  for,  at  Cook  har  været  ved 
Nordpolen  i  April   1908. 

jeg  god  Anledning  til  at  komme  Cook  nærmere 
paa  Livet  og  lære  ham  nøje  at  kende.  Paa- 
lidelighed  parret  med  Dygtighed  og  en  aldrig 
svigtende  Elskværdighed  var  fremtrædende  Egen- 
skaber hos  ham.  Naar  dertil  kommer  en 
overordentlig  Koldblodighed  Haand  i  Haand  med 
en  ubøjelig  Energi,  saa  vil  man  have  lettere 
for  at  forstaa,  at  Beretningen  d.  i.  September 
(at  Cook  havde  været  ved  Nordpolen)  ikke 
forbavsede  mig,  som  kendte  alle  hans  gode 
Egenskaber,  i  synderlig  høj  Grad.  Personlig 
nærer  jeg  derfor  ingen  Tvivl  om,  at  Cook  har 
været  paa  eller  ved  Nordpolen.  Hans  Ord 
borger  derfor.  »'•■) 

Hertil  kan  endnu  fojes  et  V^idnesbyrd  af 
Dr.  Steensby  i  en  lille  interessant  Afhandling 
om  Polareskimoer  og  Polarexpeditioner  (.Gads 
danske  Magasin,  Oktoberheftet),  hvilken  han 
slutter  med  en  varm  Anerkendelse  af  Cooks 
Virksomhed  blandt  Eskimoerne.  Til  sidst  kan 
ogsaa  erindres  om  den  amerikanske  Minister 
Dr.  Egans  anerkendende  Svar  paa  en  P'orespørgsel 
om  Cook,  samt  Præsident  Tafts  Lykønskning 
til  hans  Polarfærd. 


*)  Gads  danske  Magasin,  Oktoberheftet  1909. 

Det  ses  heraf,  at  baade  det  kgl.  geografiske 
Selskab  og  Universitetet  har  havt  gode  Grunde 
til  at  hædre  Cook  med  høje  Udmærkelser. 

Men  paa  en  Gang  gjør  sig  en  Magt  gældende, 
som  med  et  eneste  Slag  kuldkaster  alle  disse 
gode  Grunde.  Det  er  Tidens  ovenfor  omtalte 
Overtro  paa  Videnskabens  Magt  og  Evne  til 
at  afgøre  alle  Spørgsmaal  og  løse  alle  Proble- 
mer. 1  samme  Øjeblik,  som  Universitetet  erklæ- 
rer, at  det  indsendte  Materiale  ikke  afgiver 
Bevis  for,  at  Cook  har  naaet  Polen,  saa  er 
Cook  en  dømt  Mand!  Man  nøjes  ikke  med  at 
sige:  «Ja  saa  bliver  det  indtil  videre  uvist,  om 
Cook  virkeligt  har  været  ved  Nordpolen »  — 
nej,  man  slutter  uden  Betænkning  saaledes: 
«Kan  Cook  ikke  videnskabeligt  bevise,  at  han 
har  været  der,  saa  har  han  heller  aldrig  været 
der,  saa  er  han  en  Svindler  og  Bedrager.« 
Og  forfærdede  forlader  hans  Venner  og  Tillids- 
mænd ham  —  den  mildeste  Dom,  de  kan  finde, 
er  den,  at  han  er  blever  greben  af  en  fix  Ide 
og  maa  betragtes  som  sindssyg.  V^i  har  atter 
her  et  Sidestykke  til  forgangne  Tiders  Overtro 
paa  Trolddom  og  Hexeri.  Var  en  Mand  eller 
en  Kvinde  bleven  beskyldt  for  disse  Forbry- 
delser,   var   han    eller  hun   omtrent  dødsdømt 


med  det  samme,  Den  ulykkelige  kunde  jo 
intet  Bevis  fremføre  for  ikke  at  have  havt  Sam- 
kvem med  Djævelen  og  hans  Hjælpere.  Selv 
nærmeste  Slægt  og  Venner  flygtede  skrækslagne 
for  ikke  at  blive  dragne  med  ind  og  beskyldte 
for  at  have  deltaget  i  den  grufulde  Brøde. 
Det  samme  gentager  sig  her:  de,  som  tidligere 
havde  været  begejstrede  for  Cook,  udtaler  haarde 
Domme  eller  dyb  Beklagelse  over  ham,  vel 
ikke  af  Frygt  for  at  blive  dødsdømt,  men  af 
Frygt  for,  hvad  mange  maaske  vil  betragte  som 
lige  saa  slemt,  at  blive  erklæret  for  et  stakkels 
Fæ,  der  godmodig  tror  alt,  hvad  en  fræk  Æven- 
tyrer  vil  bilde  En  ind.  Frygten  er  ikke  ugrundet : 
et  engelsk  Karikaturblad,  der  blev  sendt  hertil 
fra  London,  viser  os  Cook  holdende  Foredrag 
over  Nordpolen  for  en  Flok  Æsler,  Københavns 
Universitet,  som  andægtigt  hører  paa  ham  og 
tror  alle  hans  Skipperløgne. 

1  hine  mørke  Tider  var  det  ingenlunde  blot 
fanatiske  Præster  og  uvidende  Bønder,  der  dømte 
de  formentlige  Troldkarle  og  Hexe  til  Baal  og 
Brand,  men  det  var  højtoplyste,  hæderlige  og 
fromme  Mænd,  der  udtalte  Dommen,  som  blev 
bifaldet  af  Samtiden.  Og  paa  samme  Maade  er  det 
udmærkede  og  kyndige  Polarfarere,  som  erklæ- 


rer,  at  naar  Cook  ikke  kan  føre  videnskabeligt 
Bevis  for,  at  han  virkelig  har  været  ved  Nord- 
polen, saa  har  han  heller  ikke  været  der,  og 
maa  anses  for  en  Bedrager  eller  være  sindsyg. 
De  udtaler  dette  med  dyb  Sorg  og  Harme  over 
at  være  blevne  førte  bag  Lyset  af  en  Mand, 
til  hvem  de  hidtil  havde  set  op  med  Højagtelse. 
Er  det  nu  muligt  for  Cook,  hvis  han  virkelig 
har  naaet  Nordpolen,  at  føre  et  fuldgyldigt 
videnskabeligt  Bevis  derfor.^  Svaret  herpaa  maa 
vistnok  blive  benægtende.  Vanskeligheden  ligger 
først  deri,  at  Nordpolen  jo  ikke  er  et  Sted  som 
andre  geografiske  Punkter  af  bestemt  Størrelse 
eller  med  bestemte  Grænser  Hvor  stor  er 
egentlig  Nordpolen.?  Skal  vi  sige  som  Kongens 
Nytorv.?  Eller  som  hele  Kjøbenhavn "'!  Eller  maaske 
som  en  af  de  mindre  danske  Øer  eller  mulig- 
vis endog  som  Sjælland.?  Det  ene  Svar  kan 
vel  være  lige  saa  godt  som  det  andet.  Sagen 
er,  at  Nordpolen  er  ligesom  Ækvator,  Bredde- 
og  Længdegrad  ikke  noget  reelt,  men  et  ideelt 
bestemt  Sted,  d.  e.  det  er  bestemt  ikke  af  sin 
egen  Naturbeskaffenhed,  men  af  menneskelige 
Tanker  og  Beregninger.  Om  man  har  været 
der,  vil  videnskabeligt  kun  kunne  bevises  ved 
Rigtigheden   af   de   paa    Stedet  foretagne  Ob- 

servationer  og  Maalinger.  Men  herimod  bliver 
at  bemærke  til  den  ene  Side.  at  man  trods 
ufuldstændige  Beregninger  alligevel  kunde  have 
været  paa  det  omspurgte  Sted,  og  til  den  anden 
Side,  at  man  trods  rigtige  Beregninger  muligvis 
ikke  havde  været  paa  Stedet,  idet  hine  var 
opstillet  senere  eller  maaske  udførte  af  en 
anden  sagkyndig,  som  heller  ikke  havde  været  der. 
En  anden  V'ej  til  at  finde  det  afgjørende 
Bevis  har  Afdelingchef  ved  det  meteorologiske 
Institut  Docent  la  Cour  forsøgt  i  en  lille  Af- 
handling: « Hvorledes  kan  det  bevises,  at  en 
Mand  har  været  ved  Nordpolen?*  (Fysisk 
Tidskrift  VIII,  j).  Ogsaa  han  mener,  at  de 
astronomiske  Observationer  og  Positioner  ingen 
sikker  Beviskraft  have,  idet  de  ved  Hjælp  af 
Almanakker  og  Tidstabeller  kunne  konstrueres, 
ogsaa  uden  at  man  har  været  ved  det  paa- 
gældende Sted.  Derimod  henviser  Forf.  til  de 
meteorologiske  Observationer  og  mener  ved 
deres  Hjælp  at  kunne  faa  Sagen  klaret.  Rundt 
omkring  er  der  nemlig  oprettet  meteorologiske 
Stationer,  hvor  der  daglig  gjøres  omhyggelige 
Optegnelser  om  Vejr  og  \'ind,  Kulde  og  \'arme- 
grader  o.  lign.  Naar  nu  det  omspurgte  Sted 
ligger   mellem    to   saadanne  Stationer,   hvorfra 


Optegnelser  haves  til  samme  Dag  og  Time, 
kan  man  ved  en  Sammenligning  mellem  disse 
samt  tilhørende  Vejrkort  og  de  af  den  Reisende 
indsendte  samtidige  meteorologiske  Optegnelser 
overtyde  sig,  om  de  sidste  ere  rigtige,  hvorved 
Beviset  er  givet  for,  at  han  har  været  paa  det 
angivne  Sted  —  i  nærværende  Tilfælde  Nord- 
polen eller  dens  umiddelbare  Nærhed  —  i 
modsat  Fald  er  det  bevist,  at  han  ikke  har 
været  der.  De  meteorologiske  Optegnelser  have 
nemlig  den  store  Fordel  fremfor  de  astronomiske 
Observationer,  at  de  paa  Grund  af  Vindens  og 
Vejrlagets  stadige  Omskiftelighed  ikke  kunne 
eftergjøres,  som  Tilfældet  er  med  de  sidste. 

Dette  er  meget  snildrigt  udtænkt;  imidlertid 
kan  der  ogsaa  her  rejses  Tvivl  af  den  mod- 
satte Art.  Naar  nemlig  de  astronomiske  Ob- 
servationer ere  saa  lovbundne  og  regelmæssige, 
at  de  af  den  Kyndige  kunne  eftergjøres  — 
saa  kunde  der  spørges,  om  ikke  Vind  og  Vejr- 
liget ere  saa  meget  urolige  og  saa  uberegne- 
lige, at  Jævnførelsen  mellem  de  forskellige 
Observationssteder  kan  blive  i  høj  Gred  van- 
skeliggjort, ja  tilsidst  umuliggjort.  Kan  det 
ikke  tænkes,  at  der  mellem  to  opgivne  Stati- 
oner,   der   mælde   samme  Vind    og   Vejr,    kan 


opstaa  pludselige  Hvirvelvinde  eller  Vindstød 
eller  Havstrømninger,  hvorom  Ingen  kan  sige, 
hvor  de  komme  fra,  eller  hvor  de  fare  hen, 
men  de  ere  der  nu  engang  og  kuldkaste  med 
deres  kaade  Lystighed  alle  Jævnførelser  og  Sam- 
menligninger med  andre  Steder.  Dernæst  kan 
der  spørges,  om  der  er  meteorologiske  Stationer 
saa  højt  oppe  imod  Nordpolen,  at  de  kunne 
faa  Betydning  for  det  her  omhandlede  Spørgs- 
maals  Afgørelse.  Endelig  haves  der  her  ligesaa 
lidt  som  ved  de  astronomiske  Observationer 
Sikkerhed  for,  at  Manden,  der  optegner  dem, 
viser  tilbørlig  Nøjagtighed  og  Paapasselighed.  *) 

Hermed  skal  selvfølgelig  ikke  nægtes,  at  de 
meteorologiske  Beviser  ved  Siden  af  de  astro- 
nomiske have  stor  Betydning  og  derfor  bør 
underkastes  en  omhyggelig  Prøvelse,  men  fuldt 
afgjørende  bliver  ingen  af  dem. 

Og  saaledes  brister  det  krævede  videnska- 
belige Bevis  og  kan  ikke  gøre  Fyldest.  Det 
sidste  afgjørende  Bevis  i  den  omhandlede  Sag 
ligger  da  i  Cooks  Personlighed  og  i  den  Til- 


*)  Senere  har  Direktøren  for  Meteorologisk  Institut, 
Kaptajn  Ryder,  fremsat  nogle  Modbemærkninger  mod  Docent 
la  Cour,  der  gaa  i  lignende  Retning  som  ovenstaaende 
(Fysisk  Tidsskrift  VIII,  5). 

lid  eller  Mistillid,  som  den  fremkalder.  Dette 
Bevis  er  ganske  vist  af  overvejende  subjektiv 
Art,  men  saaledes  er  jo  Sagen  stillet  i  de 
fleste  menneskelige  Forhold,  som  ovenfor  paa- 
vist,  og  anderledes  bliver  den  ikke,  hvor  højt 
der  end  raabes  paa  Nødvendigheden  af  en 
rent  objektiv  videnskabelig  Afgørelse;  thi  en 
saadan  lader  sig  hverken  kalde  ned  fra  Himlen 
eller  stampe  op  af  Jorden. 


IV. 
Det  personlige  Tillidsbevis. 


Der  er  mange  dunkle  og  uopklarede  Punkter 
i  Dr.  Cooks  Polarfærd  og  hans  tidligere  Rejser, 
dog  kan  der  maaske  af  det  foreliggende  Stof 
uddrages  to  Sætninger,  hvorom  der  kan  op- 
naas  Enighed: 

i)  Cook  er  ikke  Videnskabsmand,  hvad 
man  maaske  hidtil  har  antaget,  ja,  ikke  engang 
videnskabelig  uddannet  Geograf.  Dog  maa  det 
antages,  at  han  kan  anstille  Observationer  og 
Maalinger,  saa  vidt  brugelige,  at  de  kan  vej- 
lede ham. 

2)  Cook  er  Sportsmand  af  første  Rang,  hvad 
der  fremgaar  af  hans  tidligere  Rejser  i  arktiske 


33 

Egne  og  bestyrkes  ved  de  ovenfor  anførte  Ud- 
talelser af  saadanne  sagkyndige  som  Knud 
Rasmussen  og  Roald  Ammundsen. 

Dette  vil  man  vel  indrømme,  men  gøre 
gældende,  at  Sporten  staar  udenfor  Viden- 
skaben og  Universitetet.  Det  er  ganske  sandt, 
men  da  maa  der  atter  mindes  om,  at  Geo- 
grafien ogsaa  er  en  Videnskab,  og  den  er  i 
ganske  særlig  Grad  interesseret  i  Sporten,  da 
en  af  dens  Hovedopgaver  er  at  vinde  Kend- 
skab til  kun  lidet  kendte  eller  ganske  ukendte 
Egne,  men  da  disse  gerne  er  af  meget  ufrem- 
kommelig Natur,  vil  man  næppe  kunne  vinde 
frem  uden  at  være  en  dygtig  Sportsmand,  og 
det  kan  vel  ogsaa  siges  at  have  været  Til- 
fældet med  de  store  Opdagelsesrejsende  saa 
vel  i  de  arktiske  Egne  som  i  det  indre  Asien 
og  Afrika.  Heller  ikke  er  Æresdoktorgraden 
udelukkende  forbeholdt  Videnskabsmænd,  hvilket 
vil  ses  deraf,  at  den  er  blevet  tildelt  geniale 
Musikere  og  Mænd  i  praktiske  Stillinger,  som 
i  særlig  Grad  har  gjort  sig  fortjent  af  Sam- 
fundet. 1  Aarhundreder  har  Nordpolen  staaet 
som  et  eftertragtet  Maal  for  vort  Kendskab  til 
Jordens  Overflade;  har  Cook  været  den  første, 
der  har  naaet  dette   Maal,    og  det  bliver  det 

3 

afgørende  Synspunkt  for  Bedømmelsen,  da  er 
det  ligegyldigt,  om  han  er  naaet  derop  som 
Sportsmand  eller  som  Videnskabsmand,  —  han 
vil  i  lige  Grad  være  værdig  til  de  høje  Ud- 
mærkelser. 

Er  vi  først  kommet  saa  langt  frem,  da  føres 
vi  et  Skridt  videre  og  vil  i  Dr.  Cook  se  en 
lys  og  klar  Genialitet.  Dette  fremgaar  af  hans 
Rejsefærd  og  hans  Rejsebeskrivelse  og  vil  for- 
staas  af  enhver,  der  i  den  sidste  ikke  blot  søger 
efter  Tal  og  Maal  og  videnskabelige  Beviser, 
men  deri  søger  og  finder  en  levende  Menne- 
skesjæl. Geniets  Kendemærke  bliver  den  Klar- 
hed, hvorved  det  finder  Vej,  hvor  ingen  anden 
finder  Vej,  og  den  Sikkerhed  og  Hurtighed, 
hvormed  det  gennemfører  sine  Planer.  Begge 
Dele  finder  man  i  Cooks  Nordpolsfærd,  naar 
man  da  ikke  gaar  ud  fra  den  forudfattede  Me- 
ning, at  «Det  er  Løgn  altsammen. »  Tanken 
om  at  naa  det  af  saa  mange  eftertragtede  Maal 
har  han  alt  længe  havt,  men  det  er  dog  ikke 
med  dette  Formaal,  han  har  tiltraadt  sin  sidste 
Færd.  Først  da  han  kom  op  i  det  nordligste 
Grønland,  er  iblandt  Eskimoerne  og  i  en  Egn 
med  godt  Jagtudbytte,  slaar  den  Tanke  ned  i 
ham  som  et  Lyn,  at  her  er  Midlerne  forhaanden, 

og  nu  er  Tiden  kommen  til  at  prøve  denne 
Vovefærd.  Og  lige  saa  hurtigt  Planen  er 
fattet,  lige  saa  simpelt  og  klart  er  den  tegnet. 
Hans  Princip  er:  Simplicity  first  and  last  — , 
og  det  gennemfører  han  uden  Vaklen.  Medens 
andre  vil  naa  Polen  ved  Hjælp  af  Kulturens 
allernyeste  Opfindelser,  Automobiler  og  Luft- 
skibe, kaster  Cook  alt  dette  til  Side  og  gaar  tilbage 
til  det  aller  ældste:  den  lille  Stamme,  i  hvis 
Midte  han  nu  befinder  sig  og  som  fra  Arilds 
Tid  har  været  Isørkenens  kyndige  Nomadefolk. 
Det  er  dog  ikke  nok  at  søge  Hjælp  hos  dem,  man 
maa  forstaa  at  gøre  sig  selv  til  en  Eskimo*). 
Dernæst  maa  Togtet  gennemføres  med  den 
størst  mulige  Hurtighed;  man  maa  være  saa 
faa  som  mulig,  føre  saa  lidt  som  muligt  med 
sig  og  endelig  vandre  saa  hurtig  som  muligt, 
hverken  unde  sig  Rast  eller  Ro,  men  kun  den 
allernødvendigste  Hvile.  Men  hvorledes  finde 
den  ukendte  Vej  derop.?  Det  kan  besvares 
med  det  nye  Spørgsmaal:  hvorledes  finder  Sø- 


*)  <Cook  slaar  sig  med  en  enkelt  Ledsager  og  alene  ned 
ved  en  eskimoisk  Boplads  og  træner  sig  i  Løbet  af  en 
Vinter  ved  Slædeture  og  Jagt  op  til  at  kunne  leve  som 
Eskimo.  Deres  Sprog  kunde  han  allerede  fra  sit  Ophold 
paa  den  første  Peary-Expedition  1891  — 1892.*  (Dr  Steensby 
i  Gads  danske  Magasin,  Oktoberhæftet). 

manden  den  ukendte  Vej  ude  paa  de  store 
Verdenshave?  Sandt  nok,  Kompasset  er  mis- 
visende, naar  man  nærmer  sig  den  magnetiske 
Pol,  og  Stjernerne  mælder  sig  fra  Tjenesten, 
naar  Solen  skinner  baade  Dag  og  Nat,  men 
Misvisningen  kan  beregnes,  og  vil  ikke  Stjerner 
vise  Vej,  saa  gør  Solen  selv  det  for  den,  som 
forstaar  at  følge  dens  tilsyneladende  Bevægelser. 
Og  desforuden  maa  endnu  tages  med  i  Be- 
regning den  øvede  Sportsmands  Sikkerhed  i  at 
vælge  den  rette  Vej  og  de  to  Eskimoers  Na- 
turinstinkt og  medfødte  Stedsans. 

Denne  Genialitetens  umiddelbare  Virkning 
kendes  i  det  stærke  Indtryk,  som  Cook  gør  paa 
de  højt  ansete  Polarfarere,  der  træder  i  personligt 
Kendskab  til  ham.  Knud  Rasmussen  beundrer 
hans  glimrende  Evner,  Roald  Ammundsen  om- 
taler ham  med  stor  Højagtelse  og  det  samme 
maa  vel  gælde  om  Otto  Sverdrup.  Fra  den  sidste 
foreligger  ingen  offentlig  Udtalelse,  men  denne 
støtte  og  noget  tause  Nordmand  var  til  Stede 
i  det  geografiske  Selskabs  Fest  for  Cook  og 
deltog  i  den  Hyldest,  som  her  vistes  ham. 

Senere  foreligger  en  Udtalelse  af  den  kendte 
østrigske  Polarforsker  Payer.  hvor  han  ifølge 
sit  personlige  Kendskab  til  Cook  nedlægger  en 

harmfuld  Protest  mod  de  Beskyldninger,  som 
er  rejst  mod  ham,  og  kalder  hans  Vandring 
mod  Nordpolen  for  en  Stordaad,  som  fortjener 
al  Anerkendelse,  selv  om  han  ikke  er  naaet 
frem  til  selve  Nordpolen*). 

Men  efter  at  have  betragtet  Forsiden,  maa 
vi  ogsaa  betragte  Vrangsiden.  Om  ikke  altid, 
saa  hænder  det  dog  ofte,  at  Geniet  er  stærkt 
begrænset,  hvad  man  kunde  kalde  det  parti- 
kulære Geni,  som  kan  stilles  i  Modsætning  til 
det  universelle  Geni,  hos  hvilket  de  store  Aands- 
evner  er  mere  ligelig  fordelte  over  hele  Be- 
vidsthedslivet. Men  hos  det  partikulære  Geni 
er  den  stærke,  gribende  Aandskraft  trængt  sam- 
men indenfor  et  bestemt  Omraade,  medens  til 
Gengæld  en  Slappelse  indtræder  over  for  alt, 
hvad  der  ligger  uden  for  dette,  og  her  kan  der 
vise  sig  en  underlig  Naivitet  og  Hjælpeløshed, 
der  grænser  til  Barnagtighed.  Det  er  som  om 
Naturen  havde  udøst  sine  rige  Gaver  i  en  be- 
stemt Retning,  men  saa  bliver  der  heller  ikke 
Raad  til  mere,  og  hvad  der  ligger  uden  for, 
bliver  til  Gengæld  yderst  fattigt  udstyret.  Dette 
forklarer  os,   at  vi   i  vort  Sprog  med  Ordene 


*  Vort  Land    ii.  Januar   1910. 

Geni  og  genial  betegner  lige  saa  vel  den  højeste 
Begavelse  som  den  største  Enfoldighed.  «Han 
er  et  rigtigt  Geni,»  siger  vi  om  den  store  Dos- 
mer, og  «en  genial  ldé»  kalder  vi  lige  saa  vel 
en  stor  ny  Tanke  som  et  taabeligt  Indfald. 
Denne  Dobbeltsidighed  viser  sig  i  høj  Grad 
hos  Cook.  Lige  saa  klart  skuende  og  handle- 
dygtig han  viser  sig  paa  den  dristige  og  fare- 
fulde Færd  op  imod  Nordpolen,  lige  saa  kejtet 
og  raadvild  er  han,  efter  at  han  er  kommen  derop. 
I  sin  jublende  Glæde  over  at  have  naaet,  hvad 
Ingen  har  naaet  før  ham,  glemmer  han,  at  man 
vil  kræve  Beviser  af  ham  for,  at  det  er  Virke- 
lighed og  ikke  et  dristigt  Paafund.  Og  end- 
ydermere  lader  han  sine  Optegnelser  og  Instru- 
menter, som  dog  muligvis  kunde  benyttes  som 
Beviser,  blive  liggende  i  en  Afkrog  af  Grønland, 
hvorfra  de  kun  med  stor  Vanskelighed  kunne 
hentes  tilbage.  1  København  holdt  han  i  en 
talrig  Forsamling  et  Foredrag,  som  blev  en 
Skuffelse  for  alle,  fordi  det  ikke  indeholdt  andet, 
end  hvad  man  kendte  fra  hans  Rejsebeskrivelse 
i  Aviserne.  1  sit  Fædreland  modtoges  han  med 
lige  saa  stormende  Begejstring  som  i  Kjøben- 
havn,  men  ogsaa  hans  Modstandere,  Pearys 
Parti,   trængte   haardt  ind   paa  ham,   og  i  en 

stor  Forsamling  blev  Cook  endog  hysset  og 
pebet  ud.  Her  indtræder  et  af  de  mange  dunkle 
Punkter,  hvorom  der  endnu  ikke  er  naaet  Klar- 
hed, men  det  synes,  at  han  i  sin  Forlegenhed 
har  henvendt  sig  til  en  norsk-amerikansk  Kap- 
tejn Loose,  for  at  faa  Hjælp  til  sine  mangel- 
fulde Observationer.  1  hvert  Fald  var  dette 
højst  uklogt  af  Cook;  han  opnaaede  kun  at 
give  sine  Fjender  et  nyt  \'aaben  i  Hænde  mod 
ham.  Endelig  blev  hans  Optegnelser  og  Doku- 
menter sendte  til  Danmark  med  den  størst  mulige 
Forsigtighed  og  en  ligesaa  stor  Formløshed  fra 
Cooks  Side,  der  ikke  en  Gang  havde  led- 
saget dem  med  en  Følgeskrivelse  eller  paa 
anden  Maade  givet  Sikkerhed  for,  at  det  nu 
ogsaa  var  de  ægte  Dokumenter.  Med  Højtidelig- 
hed blev  de  modtagne  i  Kjøbenhavn,  omhygge- 
lig nedlagte  i  et  Jernskrin,  som  indmuredes  i 
det  astronomiske  Observatorium.  Stor  var  Over- 
raskelsen og  Skuffelsen,  da  man  ved  Aabningen 
af  Skrinet  fandt,  at  det  kun  indeholdt  en  Gen- 
part af  Rejsebeskrivelsen,  som  man  kendte  i 
Forvejen,  og  nogle  ufuldstændige  Observationer. 
Harmen  herover  var  stor,  man  fandt  heri  en 
Haan  og  Uforskammethed  uden  Lige  mod  det 
danske    Folk    og   dets    Universitet,    og    denne 

Harme  har  maaske  mere  end  noget  andet  bi- 
draget til  det  pludselige  Omslag  i  Stemningen. 
Denne  Opfattelse  er  dog  næppe  holdbar,  thi 
hvad  skulde  bevæge  Cook  til  at  haane  dem, 
der  havde  vist  sig  som  hans  bedste  Støtte  og 
Venner,  hvad  han  aabent  udtalte  ved  sin  Bort- 
rejse? Langt  sandsynligere  er  det,  at  der  her 
foreligger  en  Misforstaaelse,  idet  de  to  vedkom- 
mende Parter  er  gaaet  ud  fra  forskellige  For- 
udsætninger. Ved  Universitetet  mente  man,  at 
der  her  var  Tale  om  omhyggelig  udførte  Ob- 
servationer, medens  Cook  gik,  ikke  med  Urette, 
ud  fra,  at  videnskabelige  Beviser  krævedes  ikke, 
efterdi  han  allerede  var  kreeret  til  Doktor,  og 
han  kunde  med  Føje  tænke,  at  man  plejer  da 
ikke  at  tildele  en  Mand  Æres-Doktorgraden  og 
saa  bagefter  kræve,  at  han  ved  videnskabelige 
Beviser  skal  godtgøre,  at  han  ogsaa  har  for- 
tjent den.  Cook  har  utvivlsomt  betragtet  den 
lovede  Tilsendelse  som  en  Høflighed,  hvormed 
han  vilde  udmærke  Københavns  Universitet 
fremfor  alle  andre  videnskabelige  Institutioner 
og  derigennem  udtale  sin  Taknemmelighed  til 
det.  Først  senere,  da  han  var  i  Amerika,  hvor 
Angrebene  blev  stedse  voldsommere,  er  det 
gaaet  op  for  ham,  at  der  var  Tale  om  viden- 

skabelige  Beviser,  og  han  har  da  ladet  tilmælde 
Universitetet,  at  det  tilsendte  kun  var  en  foreløbig 
Meddelelse,  og  at  det  vilde  være  ^unwise  and 
impossible^  (uklogt  og  umuligt)  at  dømme  ham 
derefter  —  man  maatte  vente,  til  det  egentlige 
Bevismateriale,  som  jo  er  nedlagt  i  Etha  i  det 
nordlige  Grønland,  var  bragt  til  Danmark.  Men 
om  dette  vil  være  mere  overbevisende  end  det 
hidtil  modtagne,  kan  jo  være  tvivlsomt. 

Den  samme  Upraktiskhed  og  en  deraf  føl- 
gende vis  Upaalidelighed,  som  her  er  anført 
Exempler  paa,  synes  Cook  ogsaa  at  have  udvist 
i  Behandlingen  af  finansielle  Sager  —  men  da 
denne  Mangel  ikke  er  ualmindelig  hos  frem- 
ragende Aander,  skal  der  ikke  dvæles  videre 
derved. 

Det  vil  kunne  forstaas,  at  naar  det  partiku- 
lære Geni  ved  Siden  af  sin  mærkelige  Styrke 
paa  et  enkelt  Omraade  viser  saa  mange  Mang- 
ler paa  andre  Omraader,  vil  det  ofte  være  ud- 
sat for  en  haard  og  ubillig  Bedømmelse.  Men 
nu  indtrærder  det  mærkelige,  at  det  universelle 
Geni,  hvor  disse  Mangler  falder  bort,  ofte,  men 
ganske  vist  ikke  altid,  er  udsat  for  den  samme 
haarde  Medfart.  Aarsagen  hertil  vil  bedst  kunne 
forstaas  ved  en  Sammenligning  mellem  Talentet 

og  Geniet.  Det  første,  som  udmærker  sig  ved 
en  mærkelig  Klarhed  til  at  forstaa  og  udføre, 
hvad  der  rører  sig  i  Samtiden,  vil  ogsaa  blive 
forstaaet  og  hilst  med  Jubel  og  Glæde  af  denne, 
fordi  det  staar  paa  lige  Højde  med  den.  Men 
Geniet,  som  er  den  højeste  og  derfor  mest  be- 
undringsværdige Aandsbegavelse,  som  vi  kender, 
staar  over  Samtiden  og  bringer  det  nye  og 
hidtil  ukendte  frem;  det  vil  derfor  ofte  ikke 
kunne  forstaas  af  Samtiden  og  blive  Genstand 
for  Miskendelse,  ja  ligefrem  Mishandling.  Man 
tænke  paa  Columbus,  Opdageren  af  en  ny 
Verdensdel,  som  i  Lænker  førtes  tilbage  til  Spa- 
nien, og  paa  Robert  Fulton,  Dampskibets  Op- 
finder, om  hvem  Mange  mente,  at  han  led  af 
en  fix  Ide  —  og  paa  mange  lignende  Exempler. 
Naar  der  om  Dr.  Cook  nylig  er  blevet  sagt, 
at  «hans  Liv  former  sig  til  en  Blanding  af  Tra- 
gedie og  Komik,  af  Udmærkelser  og  Æselspark^*) 
—  saa  kan  det  samme  siges  om  adskillige  be- 
rømte Mænds  Liv  og  Levnet,  kun  at  Eftertiden 
er  mest  tilbøjelig  til  at  glemme  Æselsparkene 
og  mindes  Berømmelsen,  og  det  er  jo  heldigt 
for  Vedkommende,  at  det  ikke  er  omvendt. 


*)  »Vort  Land»  f.   lo.  Januar  191  o. 

Vi  behøver  dog  ikke  at  søge  til  fremmede 
Lande  og  fjerne  Tider  for  at  faa  dette  stad- 
fæstet, men  behøver  jo  kun  at  pege  paa  vor 
verdenskendte  Digter  H.  C.  Andersens  mærke- 
lige Livsførelse,  hvori  der  er  nok  af  de  oven- 
nævnte Tilskikkelser  i  begge  Retninger.  Den 
let  bevægede  og  let  saarede  geniale  Æventyr- 
digter  følte  sig  ofte  dybt  krænket  og  har  i  sine 
Dagbogsoptegnelser  og  Breve  givet  sit  beklemte 
Sind  Luft  bl.  a.  i  følgende  bitre  Verslinier: 

I  Dyndet  skal  Snillets  Glorie 
Og  Hverdagsdonten  mod  Sky, 
Det  er  en  gammel  Historie, 
Dog  bliver  den  altid  nv. 

Blot  vi  nu  ikke  atter  er  i  Færd  med  at  træde 
«Snillets  Glorie«  ned  i  Dyndet! 

Selv  med  V'idenskaben  har  Geniet  Sammen- 
stød, uagtet  man  skulde  tro,  at  det  i  hvert 
Fald  var  fredlyst  af  den.  Men  det  maa  erin- 
dres, at  Geniet  er  Livet,  det  potenserede  Liv, 
medens  Videnskaben  er  Tanken,  og  da  Livet 
altid  gaar  forud,  og  den  menneskelige  Tanke 
først  følger  efter,  saa  vil  Geniet  ikke  bøje  sig 
ind  under  de  af  Videnskaben  opstillede  Love  og 
Kategorier,  og  herved  fremkaldes  Sammenstødet 
Overmodigt,  men  ikke  usandt  har  Henrik  Wer- 

geland,  da  man  foreholdt  ham,  at  han  skulde 
studere  Æsthetik,  svaret:  «Det  er  ikke  mig,  der 
skal  studere  Æsthetikerne,  men  det  er  Æstheti- 
kerne,  der  skal  studere  mig»  —  og  Schiller  har 
udtalt  det  samme  i  Digtet  «Die  Weltweisen> : 

Doch  hat  Genie  und   Herz  vollbracht, 
Was  Locke  und  Descartes  nie  gedacht 

—  hvormed  han  vil  sige,  at  hvor  Filosofi  og 
Videnskab  ikke  kunde  fmde  Vej  eller  Løsning, 
der  har  Mænd  med  Geni  og  Hjerte  fundet 
Løsningen  og  brudt  nye  Veje,  og  saaledes  kan 
det  jo  ogsaa  være  gaaet  til  i  den  foreliggende 
meget  omstridte  Sag. 

Ja  Cook-Aflfæren  er  som  en  spændende  Ro- 
man, i  hvilken  hvert  nyt  Kapitel  bringer  ny 
Overraskelse,  og  det  er  da  intet  Under,  at  den 
følges  med  almindelig  Opmærksomhed,  thi  de 
Romaner,  vi  oplever,  sætter  altid  Sind  og  Tanke 
i  stærkere  Bevægelse  end  de,  som  vi  læser: 
atter  her  er  Livet  stærkere  end  Tanken.  Det 
Kapitel,  hvori  vi  for  Øjeblikket  er,  fører  Over- 
skriften «Cooks  Forsvinden*.  Hvis  saadant 
var  sket  i  Middelalderen,  vilde  man  snart  have 
været  paa  det  Rene  med,  hvorledes  det  skulde 
forklares.    Den  gaadefulde  Skikkelse,  som  først 

faar  Menneskene  til  at  tro  nogle  kraftige  Løgne 
og  falde  ned  i  blind  Beundring,  dernæst  frækt 
haaner  dem  for  deres  Dumhed  og  endelig  i 
det  Øjeblik,  man  vil  gribe  ham,  bliver  til  Luft 
og  forsvinder  —  det  er  ingen  ringere  end 
Djævelen  selv,  som  ingen  større  Glæde  har 
end  at  forlede  de  godtroende  Mennesker  til  al- 
skens Taabeligheder  og  bagefter  slaar  en  skral- 
dende Latter  op  over  deres  Dumhed  og  forsvin- 
der. Nu  om  Stunder  ser  vi  jo  mere  rationelt 
paa  Sagen  og  raaber  i  Telefoner  og  Telegra- 
fer imod  alle  Verdenshjørner:  «Kuk  en  Gang 
Cook!  at  vi  dog  kan  faa  at  vide,  hvor  Du  har 
gemt  Dig. »  Men  Cook  vil  ikke  kukke,  han 
bevarer  en  haardnakket  Taushed,  og  saa  bliver 
dette  til  et  nyt  Bevis  for  hans  Svindel  og  Be- 
drageri; thi  ellers  maatte  han  jo  komme  her- 
op for  at  forsvare  sig.  Men  atter  her  kan  en 
anden  Forklaring  ligge  nærmere,  idet  et  af  to 
maa  være  Tilfældet:  enten  er  Cook  en  Bedra- 
ger, eller  han  er  det  ikke.  I  det  forste  Til- 
fælde vilde  det  være  meningsløst  atter  at  komme 
hertil  —  og  i  det  andet  Tilfælde  kan  man  ikke 
fortænke  ham  i,  at  han  ikke  vil  indlade  sig  paany 
med  et  Folk,  der  først  modtager  ham  med 
vild  Begejstring  og  store  Æresbevisninger  uden 

Beviser  og  nogle  Maaneder  efter  atter  uden 
Beviser  stempler  ham  for  den  ganske  Verden 
som  en  Svindler  og  Bedrager. 

Endnu  en  Udtalelse  kan  anføres,  fordi  den 
hidrører  fra  et  Øjenviden,  der  har  overværet 
Cooks  Forberedelse  til  hans  Polarfærd  og  hans 
Afrejse  fra  det  nordligste  Grønland.  Det  er 
den  tyske  Polarfarer  Rudolf  Franke,  der 
kom  til  Kjøbenhavn  i  Marts  1910  for  at  give 
Meddelelse  herom.  1  en  Samtale  fortæller  han 
følgende:  «Jeg  overværede  Expeditionens  Start. 
Jeg  var  den  eneste  hvide  Mand,  som  fulgte 
Cook  til  Annatook,  det  Sted  paa  Landjorden, 
hvorfra  Expeditionen  over  Polarisen  begyndte. 
Jeg  var  selv  med  i  Arbejdet,  der  gik  forud 
for  Expeditionens  Start,  jeg  saa,  hvorledes 
Cook  arbejdede  20  Timer  i  Døgnet  paa  at 
gjøre  Udrustningen  saa  komplet  som  mulig. 
Han  samlede  Skind  og  Forraad  ind,  han 
tømrede  Slæderne  og  øvede  Hundene  med 
beundringsværdig  Energi.  Da  vi  endelig  startede, 
var  Udrustningen  glimrende,  og  der  var  efter 
min  Mening  100  Chancer  mod  i,  forat  han 
vilde  naa  Nordpolen.*  Franke  fortæller  videre, 
hvorledes  det  først  var  bestemt,  at  han  skulde 
følge  Cook,  men  det  blev  senere  opgivet.  Franke 

rejste  Syd  paa  og  traf  i  Etah  sammen  med 
Peary,  som  laa  her  med  to  Skibe,  Roosevelt 
og  Eric.  Mødet  var  i  Begyndelsen  venligt, 
men  da  Franke  fortalte  om  Cooks  Forehavende, 
fik  det  en  hel  anden  Charakter  og  endte  med, 
at  Peary  tvang  Franke  til  at  udlevere  200  Blaa- 
ræveskind,  som  denne  havde  i  Forvaring  for 
Cook,  til  en  Værdi  af  ^o — 40,000  Kroner. 
Franke  tager  da  heller  ikke  i  Betænkning  at 
kalde  Peary  for  en  Tyv.  Han  slutter  med 
at  sige:  «Jeg  kender  baade  Cook  og  Peary. 
Jeg  veed,  at  der  er  Forskel  paa  de  to  Mænds 
Karakteer.  En  hel  Vinter  arbejdede  jeg  sammen 
med  Cook  og  lærte  at  holde  af  ham  paa  Grund 
af  hans  Redelighed  og  Venlighed.  Naar  han 
nu  holder  sig  skjult,  saa  er  det,  fordi  de  frygte- 
lige Angreb  har  knækket  ham  —  han  taalte 
aldrig  at  høre  haarde  Ord  og  undlod  Strid, 
naar  han  kunde.  Han  er  en  naiv  Mand  og  i 
visse  Henseender  en  svag  Mand.  men  en 
Svindler  er  han  ikke.»*; 

Denne  Skildring  bekræfter  Rigtigheden  af  den 
Opfattelse,  som  her  er  aleven  fremsat  af  Dob- 
beltheden   i    Cooks    Charakter    og    frembyder 


*)  Politiken  21.  Marts   1910 

ved  Siden  heraf  Interesse,  idet  den  gjendriver 
de  Beskyldninger,  som  ere  blevne  rejste  mod 
Cook,  at  han  ikke  skulde  være  tilstrækkelig 
udrustet  til  at  kunne  udføre  sin  dristige  Plan. 

Og  hvad  skal  saa  Slutningen  af  Cook-Ro- 
manen  blive?  Ja  indtil  Videre  sættes  Slutningen 
af  Læseren,  og  her  er  to  Veje,  som  kunne  gaas. 
Den  ene  vil  kræve  de  videnskabelige  Beviser, 
og  hvor  de  mangler,  er  Romanen  allerede  fær- 
dig og  sluttet:  Cook  er  en  Svindler  —  derom 
er  ikke  mere  at  sige  —  vi  vil  ikke  have  mere 
med  ham  at  gøre  —  punctum  finale!  Den  anden 
Vej  er  den,  som  her  er  forsøgt,  nemlig  at  trænge 
ind  i  Cooks  Personlighed,  saa  vidt  det  lader 
sig  gjøre  ved  Hjælp  af  de  foreliggende  Vidnes- 
byrd. Det  er  en  langsom  og  besværlig  Vej,  men 
det  er  maaske  den,  som  sikrest  fører  til  Maalet. 

Imidlertid  har  der  ogsaa  i  Amerika  rejst 
sig  en  Bevægelse  til  Gunst  for  Cook,  og  det 
synes,  som  om  der  her,  hvorfra  de  første, 
stærke  Beskyldninger  blev  udslyngede,  som  have 
fremkaldt  saa  stor  Forvirring,  nu  har  reist  sig 
en  Bevægelse  i  modsat  Retning,  og  denne  gør 
da  Krav  paa  vor  Opmærksomhed. 

V. 
Amerikanske  Udtalelser. 


Medens  vi  hidtil  ikke  har  hørt  Andet  fra 
Amerika  i  Cook-Sagen  end  stærke  Beskyld- 
ninger og  haarde  Angreb,  bitter  Haan  og  For- 
agt, Cook  selv  er  forsvunden  og  holder  sig 
vel  skjult  et  eller  andet  Sted,  indtil  Stormen 
har  raset  ud,  —  og  Mange  holder  for,  at  hans 
Sag  er  uigenkaldelig  fortabt  —  saa  synes  det 
nu,  at  som  saa  ofte  efter  voldsomme  Bevægel- 
ser en  Strømkæntring  er  i  Færd  med  at  be- 
gynde ogsaa  i  Amerika.  Kraftige  Røster  hæver 
sig  til  hans  Forsvar,  og  som  det  vil  ses  af  det 
Følgende,  staar  Forsvaret  hverken  i  Styrke 
eller  i  Skarphed  tilbage  for  Angrebet  og  turde 
maaske  være  adskilligt  bedre  begrundet. 

Et  amerikansk  Ugeblad,  The  Mirror  (Spejlet), 
der  udkommer  i  St.  Louis  og  har  en  Læser- 
kreds ogsaa  i  Europa,  bringer  i  sit  Nummer 
af  3.  Februar  en  udførlig  og  meget  indgaaende 
Artikel  med  Overskriften:  The  martyrdom  of 
Dr.  Cook.  Forfatteren,  Mr.  Armbruster.  gen- 
nemgaar  hele  Cook-Sagen  Punkt  for  Punkt  og 


påaviser,  hvor  tomme  og  intetsigende  de  rejste 
Beskyldninger  er,  og  hvorledes  Cook  er  bleven 
et  Offer  for  en  Række  snedige  Intriger  og 
falske  Beskyldninger. 

Mr.  Armbruster  vender  sig  først  til  « The 
Danish  Commission».  Han  erkender  Rigtigheden 
af  dens  Kendelse,  at  det  indsendte  Bevismate- 
riale var  ufyldestgørende  (unproving),  men 
dadler  Kommissionen  skarpt,  fordi  den  i  Be- 
tragtning af  Sagens  Vigtighed,  da  den  hele 
Verden  ventede  paa  Afgørelsen,  ikke  samtidigt 
udsendte  en  Meddelelse  til  det  ventende  Pu- 
blikum om,  at  der  ingen  videre  Slutninger 
kunde  drages  deraf,  eftersom  Mulighederne 
stod  aabne  til  begge  Sider,  baade  at  Cook 
havde  været  ved  Nordpolen,  og  at  han  ikke 
havde  været  der,  og  at  Publikum  derfor  maatte 
vide,  at  der  ikke  knyttede  sig  nogensomhelst 
Benægtelse  af  Cooks  Nordpolsfærd  til  den  af- 
givne Kendelse.  Det  vil  ikke  kunne  nægtes, 
at  havde  Kommissionen  strax  udsendt  en  saa- 
dan  Meddelelse,  vilde  Angrebene  i  Amerika 
og  Danmark  ikke  være  fremkomne  med  saa- 
dan  Voldsomhed,  ej  heller  vilde  Peary  og 
hans  Partifæller  have  faaet  saa  god  Vind  i 
Seilene,  som  de  nu  fik. 

Endnu  skarpere  dadles  dog  «The  national 
geographic  society^'  i  Amerika,  fordi  det  med 
største  Vilkaarlighed  drejede  den  danske  Ken- 
delse «ubevist»  (unprovenj  om  til  et  « bevist* 
(proven),  nemlig  at  Cook  ikke  havde  været 
ved  Nordpolen,  og  deraf  uden  videre  drog 
Slutningen,  at  Cook  var  en  Bedrager. 

Og  nu  gaar  Forf.  over  til  at  skildre  «Sam- 
mensværgelsen  mod  Dr.  Cook».  « Forinden 
Dr.  Cook  kunde  fremlægge  Beviser  og  paa  et 
Tidspunkt,  da  det  laa  udenfor  al  menneskelig 
Magt  at  fremføre  en  Kendsgerning,  der  kunde 
bevise,  at  Cook  havde  naaet  Nordpolen,  holdtes 
Møder  af  Peary  med  Jurister,  Redaktører, 
Klubmedlemmer  o.  A.,  alle  med  det  bevidste 
Formaal  at  mistænkeliggøre  Cook.  Paa  denne 
Vis  dannedes  en  Klike  med  det  bestemte  For- 
maal at  bevise,  at  Cook  ikke  havde  været  ved 
Nordpolen.  Da  man  imidlertid  snart  indsaa, 
at  det  var  umuligt  at  føre  Bevis  herfor,  fandt 
man  paa  at  benægte  hans  Bestigelse  af  Mac 
Kinley-Bjerget,  idet  man  mente,  at  dermed 
var  det  ogsaa  godtgjort,  at  han  heller  ikke 
havde  været  ved  Nordpolen ».  Forf.  drager  nu 
Føreren  Barille  og  senere  Kaptajn  Loose  frem 
og  erklærer,  at  baade  den  ene  og  den  anden 

var  kendte  som  upaalidelige  Personer,  at  det 
for  dem  væsentlig  drejede  sig  om  at  faa  Cook 
til  at  betale  nogle  Penge,  som  han  efter  deres 
Mening  skyldte  dem. 

Derefter  omtales  Knud  Rasmussen.  «Han 
skal  have  sagt  (is  reported  to  have  saidj  til 
Komiteen,  at  den  af  Dr.  Cook  indsendte  Rejse- 
beretning var  et  barnagtigt  Forsøg  paa  at 
bedrage  Folk».  Mr.  Armbruster  undrer  sig 
over,  at  Rasmussen  lige  saa  vel  som  Peary  og 
dennes  Partifæller  erkender,  et  Cook  ved  sin 
yderst  dristige  Færd  fra  Cap  Sparbo  til  An- 
natook  har  udført  en  Daad,  som  alene  vil 
være  nok  til  at  give  ham  et  berømmeligt 
Navn,  og  spørger:  med  hvad  Ret  kan  R.  da 
kalde  Cooks  Beretning  om  hans  senere  Polar- 
færd, selv  om  den  i  flere  Henseender  kan 
være  mangelfuld,  for  et  barnagtigt  Forsøg  paa 
at  bedrage  Folk.? 

Overfor  '<The  Explorers  Clubi>,  for  hvilken 
Peary  er  Formand,  og  som  udelukkede  Mr. 
Cook,  mindes  der  om,  at  Professor  William 
Brevver,  som  er  Medlem  af  denne  Klub  og 
tidligere  var  Formand  for  The  Arctic  Club, 
har '  udtalt  en  streng  Misbilligelse  af  denne 
uretfærdige  Handling. 

Naar  det  oftere  paastaas,  at  Peary  har  været 
ude  paa  Nordpols-Expeditioner  længe,  før  Cook 
tænkte  derpaa,  da  forholder  det  sig  ikke  saa- 
ledes.  Cook  var  med  som  Læge  paa  Pearys 
første  Polar-Expedition  1892,  og  da  Peary 
havde  det  Uheld  at  brække  et  Ben,  bragte 
Cook  det  atter  i  Orden.  I  sin  Kundgørelse 
om  denne  Expedition  har  Peary  givet  Cook 
følgende  Omtale:  «Min  Meddelelse  vilde  ikke 
være  fuldstændig,  om  jeg  ikke  udtalte,  hvad 
jeg  skylder  Dr.  Cook,  denne  taalmodige  og 
dygtige  Læge,  en  utrættelig  Arbejder,  en  ivrig 
Forsker  af  det  ejendommelige  Folk,  blandt 
hvilket  vi  levede.  Han  har,  mener  jeg,  givet 
en  Beretning  om  denne  Stamme,  som  er  uover- 
truffen i  Ethnologiens  Aarbøger».  Mr.  Arm- 
bruster  føjer  hertil  følgende:  «Fra  alle  Sider 
viser  Mr.  Cooks  personlige  Optræden  os  ham 
som  en  Mand  af  et  harmonisk  Sind,  høflig, 
beskeden,  med  rolig  Værdighed  og  Veivillie, 
fast,  udholdende  og  bestemt,  overalt  en  haard- 
før  og  en  kraftig  Mand  til  udholdende  fysisk 
Anstrengelse.  Giver  det  os  Indtrykket  af  en 
Svindler  og  Bedrager?* 

Forf.  gaar  nu  over  til  de  Klager,  som  Peary 
med    megen    Besvær  og  længere  Tids   Forløb 

fik  opstillet  mod  Cook;  han  gennemgaar  dem 
Punkt  for  Punkt  og  viser,  hvor  intetsigende, 
ja  næsten  barnagtige  de  er.  Overfor  den  Paa- 
stand, som  er  bleven  fremsat  saavel  af  Peary 
som  af  andre  Polarfarere,  at  Cook  ikke  var 
tilstrækkeligt  udrustet  til  den  lange  og  fare- 
fulde Færd,  efterviser  Mr.  Arm  bruster,  at  han 
tværtimod  var  udmærket  udrustet  og  rigelig 
forsynet.  I  den  Polarvinter,  som  Cook  tilbragte 
blandt  Eskimoerne  i  Etah  og  Annatook  samlede 
han  et  rigt  Jagtudbytte  af  Sæler,  Hvaler,  Edder- 
fugle, Harer  og  Rensdyr  og  var  saaledes  rige- 
lig provianteret  til  det  kommende  Togt.  Sammen 
med  Eskimoerne  tegnede  og  udførte  han  sine 
Slæder  og  lavede  Seletøjer  til  Hundene. 

Da  Solen  atter  viste  sig.  tiltraadte  Cook 
Rejsen  med  sine  Eskimoer,  103  Hunde  og  11 
højt  læssede  Slæder.  Fra  Annatook  til  Nord- 
polen er  Afstanden  6qo  (engelske)  Mile.  Det 
første  Stykke  af  Rejsen  op  til  Nordspidsen  af 
Heibergs  Land  var  en  Strækning  af  2^5  Mil, 
og  det  blev  tilbagelagt  under  særdeles  haarde 
V^ilkaar,  overordentlig  streng  Kulde  og  for  største 
Delen  i  Mørke.  Men  der  var  rigelig  Jagt  her, 
saa  de  kunde  forsyne  sig  godt  med  Vildt.  At 
Cook  har  fuldført  denne  Rejse,   indrømmes  af 

hans  Modstandere,  som  ogsaa  erklærer  det  for 
en  virkelig  Bedrift.  Men  han  havde  endnu 
460  Mil  tilbage  til  Nordpolen,  og  det  er  herom, 
at  Striden  staar.  Peary  og  hans  Meningsfæller 
paastaar,  at  Cook  og  hans  Eskimoer  og  fuldt 
læssede  Slæder  er  brudte  op  fra  Nordspidsen 
af  Heibergs  Land,  men  at  de  senere  mødte 
saa  store  Hindringer,  at  de  nødtes  til  at  vende 
om.  Først  paa  Tilbagerejsen  skal  det  være 
faldet  Cook  ind,  at  han  havde  været  saa  højt 
oppe  mod  Nord.  at  han  godt  kunde  sige.  at 
han  havde  været  ved  Nordpolen. 

Det  er  herom,  Striden  staar,  og  hvad  der 
skulde  bevises,  er,  at  Cook  ikke  har  gennem- 
rejst denne  Strækning:  det  er  imidlertid  ikke 
blevet  bevist,  og  det  er  jo  muligt,  at  det  ikke 
kan  bevises. 

Det  er  denne  Del  af  Cooks  Rejse,  som 
varede  fra  19.  Marts  til  21.  April  igoS,  samt 
Tilbageturen,  hvilken  Dr.  Armbruster  gør  til 
Genstand  for  en  indgaaende  Undersøgelse, 
hvilken  Pladsen  her  dog  ikke  tillader  at  komme 
ind  paa.  Han  dvæler  særlig  ved  Spørgsmaalet 
om  Dagsrejsernes  Længde  for  at  imødegaa  Pearys 
Paastand,  at  det  vil  være  umuligt  at  gøre  saa 
lange  Dagsrejser.     Cooks  Rejser  sammenstilles 

derfor  med  Pearys  og  Sverdrups  Expeditioner 
i  Aarene  1900 — 1902,  og  det  ettervises  gennem 
Tabel-Oversigter,  at  begge  disse  Polar-Rejsende 
har  gjort  længere  Dagsrejser  end  Cook,  lige- 
som ogsaa,  at  den  Hurtighed,  hvormed  Cook 
drog  frem,  maa,  betragtet  som  Helhed,  endog 
kaldes  undtagelsesvis  moderat  (exceptionelly  mo- 
dest). 

Tilsidst  kommer  Forf.  til  Cooks  mærkelige 
Forsvinden,  hvori  man  har  villet  se  et  Bevis  paa 
Fejghed,  ja  en  ligefrem  tavs  Tilstaaelse  af  hans 
Bedrageri.  Hertil  bemærkes  følgende:  « Enhver, 
der  har  læst  noget  af  arktisk  Forskning  og  de 
frygtelige  Savn,  saadanne  Rejser  medfører,  maa 
tænke  paa  den  strænge  sjælelige  Og  nervøse 
Anstrengelse,  som  enhver  i  Dr.  Cooks  Stilling 
maa  have  lidt.  Naturen  i  dens  mest  fortvivlede, 
mest  nedtrykkende  Hu  er  den  lange  arktiske 
Nat.  Naar  hertil  føjes  Savn,  Sult,  Mangel  af 
alt  muligt,  endvidere  den  forfærdelige  Kulde, 
Fraværelse  i  mange  og  lange  Maaneder  fra  alt 
aandsbeslægtet  Samfund,  saa  kan  det  vel  hænde, 
at  man  faar  at  kende  en  Rystelse  af  hele 
Nervesystemet.«  Og  saa  maa  man  endvidere 
tænke  paa  de  voldsomme  Svingninger,  Cook 
erfarede  efter  sin  Hjemkomst,  fra  den  vildeste 


Begejstring  til  bitter  og  haanende  Foragt  — 
man  vil  da  kunne  forstaa,  at  en  Mand,  der 
har  prøvet  og  oplevet  saadant,  søger  langt 
bort  til  fjerne  sollyse  Strande  eller  en  robin- 
sonsk  0,  hvor  han  atter  kan  samle  Sundhed 
og   Kræfter   til   nye  Anstrengelser  og   Kampe. 

Artiklen  slutter  med  følgende  Bemærkninger: 
«Der  er  ingen  Grund  til  at  antage,  at  Dr. 
Cook  ikke  har  naaet  Polen,  og  alt  tyder  paa, 
at  han  har  naaet  den.  En  Mand,  som  end- 
ogsaa  efter  sine  Modstanderes  og  Fjenders  Ind- 
rømmelse har  gjort  en  af  de  længste  og  mest 
farefulde  arktiske  Rejser,  som  nogensinde  er  gjort, 
han  fortjener  vor  Agtelse,  Beundring  og  Tillid*. 

Udgiveren  af  det  nævnte  Tidsskrift,  Mr. 
William  Reedy  indleder  det  foreliggende  Num- 
mer med  en  mindre  Afhandling  med  Over- 
skriften <  Bevis  for,  at  Cook  ikke  er  nogen 
Bedrager«.  Han  meddeler  her,  at  Mr.  Arm- 
bruster,  som  har  skrevet  den  udførlige  Artikel, 
er  bosat  i  St.  Louis,  er  praktisk  kemisk  Tek- 
niker og  Metallurgist,  har  dertil  et  udstrakt 
Kendskab  til  den  nyere  Polarforsknings  Litera- 
tur  som  kun  faa  andre,  hvad  der  giver  hans 
Udtalelse  særlig  Vægt.  Han  giver  dernæst 
Ugeskriftets   Læsere  en   kortfattet  Udsigt  over 

Armbrusters  Artikel  med  Fremhævelse  af  dens 
Hovedpunkter.  iøvri{j;t  deler  han  ganske  den 
sidstes  Anskuelser  og  slutter  med  følgende 
Bemærkning:  «Der  er  lige  saa  stor  Vished  for, 
at  Cook  har  været  ved  Nordpolen,  som  at 
Peary  har  været  der  Vort  Blad  ftlie  Mirrorj 
er  glad  over,  at  kunne  fremstille  den  fuldklare 
Sandhed  med  Hensyn  til  den  Mand,  mod  hvem 
det  vankelmodige  Publikum  saa  hurtigt  har 
vendt  sig,  støttende  sig  til  Vidnesbyrd,  som 
aabenbart  var  købte  af  Cooks  ondsindede 
Fjendes  og  Medbejlers  Hjælpere.  Tiden  til 
at  henstille  Cooks  Kejseberetninger  i  vore 
Bibliotekers  Afdelinger  for  frie  Opdigtelser  er 
endnu  ikke  kommen." 


Det  fremgaar  af  disse  Udtalelser,  at  Cook- 
Sagen  er  ikke  endt,  men  fremdeles  vil  kunne 
bringe  os  nye  Overraskelser.  Ønskeligt  vilde 
det  derfor  være,  om  man  i  Danmark  vilde 
vise  større  Tilbageholdenhed  i  sin  Dom  om 
denne  mæ-rkelige  Polarfærd  og  holde  inde 
med  Skydningen,  thi  det  kunde  let  hænde, 
at  de  Kugler,  som  udskydes  mod  Cook,  fik 
et    Tilbageslag    og    ramte    de    altfor    muntre 

Skytter  selv.  Der  er  talt  adskilligt  om  den 
danske  Godtroen  hed,  som  modtogden  ukendte 
Fremmede  med  jublenbe  Begejstring  og  troede 
ham  paa  hans  Ord,  —  men  det  vilde  være 
langt  sørgeligere,  om  der  skulde  blive  talt  om 
den  danske  Lettroenhed,  som  blindt  troede 
haarde  Anklager  og  ærerørige  Beskyldninger, 
der  rettedes  mod  den  samme  Mand,  uden  at 
undersøge,  om  de  havde  faste  og  sikre  Grunde 
at  støtte  sig  til. 


VI. 
Videnskabelighed  og  Virkelighed. 

Trods  alt,  hvad  der  taler  for,  at  Cook 
virkelig  har  været  ved  Nordpolen,  fremsættes 
dog  atter  Kravet,  at  Cook  skal  fremlægge 
Beviser  for,  at  han  virkelig  har  naaet  Nord- 
polen. Man  henviser  til  Frithiof  Nansen  og 
andre  Polarfarere,  der  hjembragte  hele  Sække 
struttende  af  Observationer  og  Beviser,  medens 
Cook  har  ladet  alle  sine  Beviser  ligge  i  det 
fjerne  og  øde,  vanskeligt  tilgængelige  Polarland. 
Man  overser  dog  her,  at  Sagen  ikke  stiller  sig 

lige  for  disse,  men  at  der  er  en  væsentlig 
Forskel  mellem  deres  Reiser.  For  Nansens 
og  de  Andres  Vedkommende  var  Spørgsmaalet 
ikke  om  et  ukendt  Sted,  der  skulde  naaes, 
men  kun  om,  hvor  langt  de  var  naaet  frem. 
og  det  kom  for  saa  vidt  ikke  an  paa,  om  de 
var  naaet  en  Snes  Mil  længere  eller  kortere 
frem.  For  Cooks  Vedkommende  gælder  det 
derimod  om  et  bestemt  Sted,  og  det  er  ene 
og  alene  om  dette,  at  alt  drejer  sig  —  et 
Sted,  som  i  lange  Tider  har  været  Maalet  for 
de  dristigste  og  dygtigste  Polarfarere.  Og  nu 
spørges,  om  han  kan  dokumentere,  at  han 
har  naaet  Nordpolen,  og  kan  han  ikke  det, 
saa  er  han  domfældt,  siges  der.  Men  Spørgs- 
maalet bliver,  om  det  overhovedet  kan  doku- 
menteres. Til  Vidneforhør,  som  ellers  kunde 
afgjøre  Sagen,  er  her  ingen  Plads,  da  det 
paagjældende  Sted  er  hundrede  Mile  og  mere 
fjernet  fra  menneskelige  Boliger  og  menneskeligt 
Samfund.  Saa  kræver  man  de  videnskabelige 
Beviser:  Observationer,  Maalinger,  Vejriagt- 
tagelser og  Lign.  Alt  dette  har  nu  ganske 
vist  sin  Betydning,  men  afgjørende  ere  disse 
Beviser  ikke,  som  ovenfor  er  paavist.  Den 
egentlige  Afgjørelse  ligger  i   Spørgsmaalet  om 

Cooks  Personlighed  —  har  han  havt  Mod, 
Evne  og  Dygtighed  saavel  som  Midler  til 
sin  Raadighed  til  at  foretage  denne  farefulde 
Færd  med  Udsigt  til  et  heldigt  Udfald? 
Her  foreligger  nu  et  tilstrækkeligt  Antal  Vid- 
nesbyrd fra  nære  Kendinge  til  Cook,  som 
taler  til  hans  Gunst,  men  dem  skyder  man 
til  Side  som  Sagen  uvedkommende  og  vil 
ikke  agte  paa  dem,  uagtet  det  afgjørende 
Bevis  netop  maa  søges  i  dem.  Da  Cooks  tid- 
ligere Rejsefælle,  den  tyske  Polarfarer  Rudolf 
Franke  gjorde  sig  den  Ulejlighed  at  rejse  til 
Kjøbenhavn  for  at  aflægge  et  personligt  Vid- 
nesbyrd af  betydelig  Vægt,  idet  han  nemlig 
havde  overværet  Cooks  Udrustning  i  Annatook 
til  den  forestaaende  Færd  (se  ovenfor  S.  46) 
saa  svarede  man  ham  høfligt,  at  den  Slags 
personlige  Vidnesbyrd  kan  der  ikke  tillægges 
nogen  Vægt,  heroppe  tror  vi  kun  paa  Mathe- 
matikens  Vidnesbyrd,  alt  det  øvrige  er  Sagen 
uvedkommende. 

Og  nu  er  Peary  kommen  i  samme  Situation; 
ogsaa  han  skal  bevise,  at  han  har  været  ved 
Nordpolen.  Han  har  kun  havt  en  Neger  med 
sig,  ligesom  Cook  kun  har  haft  to  Eskimoer, 
men   der  er  vel  ingen  Grund  til  at  antage,  at 

en  Neger  skulde  vide  mere  end  to  Eskimoer. 
Det  er  den  hævnende  Nemesis,  der  kommer 
over  Peary:  havde  han  ladet  Cook  i  Fred  og 
ikke  rejst  sine  Partifæller  til  et  formeligt  Kors- 
tog mod  Cook,  saa  var  der  neppe  rejst  Tvivl 
om  nogen  af  dem,  men  man  vilde  have  givet 
begge  den  Ære,  der  tilkommer  dem.  For- 
modentlig kan  Peary  heller  ikke  fremlægge  de 
krævede  Beviser,  thi  det  synes,  at  han  og  Cook 
begge  have  rejst  paa  praktisk  Amerikanervis, 
ikke  støttende  sig  til  en  grundig  og  viden- 
skabelig Fordannelse,  men  de  ere  gjennem 
en  vældig  Kraftudfoldelse  komne  over  alle 
Hindringer  til  det  fjerne  Maal.  Og  nu  truer 
det  Hele  med  at  slaa  over  i  en  Komedie: 
to  dristige  og  udholdende  Mænd  have  naaet  det  af 
saa  Mange  eftertragtede  Maal,  men  da  de  ikke 
kunne  lægge  Beviserne  paa  Bordet,  vil  man 
ikke  tro  dem,  og  de  maa  endda  prise  deres 
Lykke,  naar  deres  Polarfærd  ikke  ender  med, 
at  man  skikker  dem  begge  i  Tugthuset  som 
Stor-Svindlere  og  Bedragere. 

Dog  under  Komediens  Lystighed  skjuler  en 
dyb  tragisk  Alvor  sig.  Det  er  et  Tidernes 
Tegn,  som  her  møder  os  og  i  et  pludseligt 
Glimt   viser   os   dens   aandelige    Armod.     Vor 

Tid  er  rig  paa  omfattende  Viden  og  Kund- 
skabsfylde, som  ingen  tidligere  Tid  har  været, 
og  har  derigjennem  vundet  en  Magt  over  Na- 
turen, som  ingen  tidligere  Slægt  har  øvet  — 
men  Haand  i  Haand  med  denne  Viden  og 
Magt  udefter  gaar  en  sørgelig  Tomhed  og 
Fattigdom  indefter.  Man  er  rig  paa  Kund- 
skaber i  mange  forskellige  Retnfnger,  som 
spreder  og  splitter,  men  fattig  paa  Livets  In- 
derlighed, som  samler  Sind  og  Hjerte  til  Enhed 
og  Fasthed  —  fattig  paa  Tro  paa  Gud  og 
Tillid  til  Mennesker.  Og  dog  ligger  i  disse 
to  de  skjulte,  evigt  sprudlende  Kilder  til  al 
sand  Livslykke.  Uden  disse  to  staar  Tilværelsen 
og  Verden  kold  og  fremmed  for  os,  ingen 
Himmel  hvælver  sig  over  os,  intet  sikkert 
Fodfæste  høiner  sig  under  os,  alt  opløser 
sig  i  en  hvileløs  Omtumlen,  Forgængeligheders 
Forgængelighed,  hvori  Personligheden  bliver 
borte  for  sig  selv  og  ikke  længer  kan  finde- 
sit  Stanpdunkt.  Først  i  Troen  paa  Gud  og 
Tilliden  til  Mennesker  ligger  Kraften  til  at 
sammenknytte  alt  det  Spredte  og  Mangfoldige 
til  indre  Enhed  og  Fasthed,  først  disse  er  det, 
som  formaar  at  give  Livsgoderne  og  Livs- 
glæden Varighed  og  blivende  Værd. 

I  disse  tvende,  Tro  og  Tillid,  gjemmer  Livet 
sig,  det  sande  Liv,  den  evige  Virkelighed.  Det  er 
det  Himmerige,  som  skal  søges  frem  for  alt 
Andet,  og  hvorom  det  gælder,  at  naar  det  er 
fundet,  saa  skal  ogsaa  alt  det  øvrige  skænkes 
i  Tilgift.     (Matth.  6,33). 

I  anden  Række  kommer  Videnskaben,  den 
er  ikke  Livet  og  Virkeligheden  selv,  men  kun 
et  Omrids  af  begge,  en  Skygge  af  dem.  Men 
vor  Tid  er  tilbøjelig  til  at  bytte  Pladserne 
om  og  sætte  Videnskab  og  Videnskabelighed 
paa  -første  Plads,  Livet  og  Virkeligheden  paa 
anden,  derfor  hænder  det  den  kun  altfor  ofte, 
at  den  favner  Skyggen  istedenfor  Virkeligheden 
eller,  som  de  Gamle  sagde,  nubem  pro  Ju- 
none,  og  straffes  som  hin  dumdristige  Græ- 
kerkonge med  at  hvirvles  rundt  paa  Tvivlens 
stedse  snurrende  Hjul.*) 

Videnskaben  og  de  til  den  knyttede  Under- 
søgelser formaar  kun  at  vise  os  Formerne  for 


*)  Om  Thessalerkongen  Ixion  fortæller  Sagnet,  at  han 
nød  den  overmenneskelige  Ære  at  være  Gæst  ved  Gudernes 
Taffel.  Her  optændtes  han  af  en  hæftig  Attraa  til  Juno  og 
vilde  favne  hende,  men  i  samme  Øjeblik  forsvandt  Gudinden, 
og  han  favnede  kun  en  Sky.  Til  Straf  for  sin  Dumdristighed 
blev  Ixion  nedstyrtet  i  Tartarus  og  lænket  til  et  stadigt 
drejende  Hjul. 

Livet  og  de  Love,  hvorefter  det  udvikler  sig, 
men  ikke  Livet  selv,  dette  gribes  kun  i  den 
umiddelbare  Erfaring,  hvilken  vi  for  det  høiere 
aandelige  Livs  Vedkommende  kalde  Tro,  over- 
for Menneskene  Tillid.  Begge  gribes  i  Fø- 
lelsen og  fastholdes  i  Villien,  den  reflekterende 
Erkenden  træder  først  senere  til  for  at  klare 
og  styrke  Opfattelsen.  Herigjennem  udvikles 
Charakteren  og  Personligheden,  og  heri  ligger 
Livets  sidste  Formaal,  ligesom  ogsaa  al  for- 
standig og  viis  Opdagelse  maa  tage  Sigte  her- 
paa.  Atter  her  viser  Feilsynet  sig  i,  at  man 
lægger  Hovedvægten  paa  den  intellektuelle 
Uddannelse,  paa  Hukommelses-Arbejdet,  Til- 
egnelsen af  en  Mængde  Kundskaber  i  spredte 
Retninger,  som  kunne  blive  til  Nytte  i  det 
praktiske  Liv,  men  en  samlende  Enhed  mangler 
i  den  uordnede  ofte  chaotiske  Masse,  den  En- 
hed, som  kun  vindes  i  Villiens  Fasthed,  Fø- 
lelsens Dybde  og  Charakterens  Styrke.  Hele 
den  med  meget  Besvær  opførte  Bygning  ryster 
derfor  i  sin  Grundvold.  Saa  skal  den  afstives 
ved  Videnskabens  Hjælp,  og  fra  alle  Sider 
kræves  videnskabelige  Beviser.  Man  vil  have 
videnskabelige  Beviser  for  alt  muligt  —  Bevis 
for  at  Thorvaldsen  var  en  stor  Kunstner,  Øh- 

lenschlæger  en  stor  Digter  —  Bevis  for  at 
Mennesket  har  moralsk  Frihed  og  Samvittig- 
hed —  videnskabeligt  Bevis  for  Sjælens 
Udødelighed  og  Guds  Tilværelse  —  tilsidst  vil 
man  endogsaa  have  Bevis  for,  at  man  selv  er 
til,  for  al  man  dog  kan  være  fuldt  forvisset 
om,  at  man  virkelig  lever  og  existerer.  Gjennem 
al  denne  Videnskabelighed  glider  man  længere 
og  længere  ud  i  bundløs  Tvivl  og  ender 
tilsidst  i  en  gabende  Tomhed,  et  rent  Ginunga- 
gab,   hvoraf  dog  ingen   ny  Tilværelse  opstaar. 

I  en  Studenterkreds,  hvor  Diskussionen  lededes 
af  en  Professor,  drøftedes  Spørgsmaalet  om 
det  Overnaturlige  og  Menneskets  Stilling  til 
samme.  En  radikal  Fritænker  talte  med  stor 
Heftighed  mod  alt  Saadant. 

«Tror  De  da  slet  Intet ?»  spurgte  Professoren 
omsider. 

«Jeg  tror  kun  paa  det,  som  jeg  kan  begribe,* 
svarede  den  unge  Videnskabsdyrker  med  Stolt- 
hed. 

«Naa  ja,»  sagde  Professoren,  «det  kommer  vel 
ud  paa  det  Samme.  > 

Det  synes,  at  Videnskabeligheden  indtager 
en  lignende  Stilling  som  hin  unge  Student 
overfor    Cooks     Nordpolsfærd.      Naar    denne 

hverken  kan  mathematisk  bevises  eller  logisk 
begribes,  saa  har  den  heller  aldrig  fundet  Sted 
—  det  maa  være  soleklart  for  alle.  Og  det 
hjælper  ikke,  at  man  beskedent  spørger,  om 
der  dog  ikke  kunde  være  andre  Veje  at  gaa 
for  at  faa  den  dokumenteret  —  det  afvises 
bestemt:  andre  Veje  og  Beviser  end  Mathe- 
matikens  og  Logikens?  umuligt!!! 

Under  al  den  Strid  og  Spektakel,  som  her- 
ved er  bleven  forvoldt,  gaar  imidlertid  Livet 
og  Virkeligheden  sin  egen  støtte  Gang  og 
bryder  sig  Vej  uden  at  lade  sig  forvirre 
eller  anfægte  af  Raaben  og  Skrigen.  Hvad 
der  er  sandt,  er  sandt,  om  ogsaa  Logiken  er- 
klærer det  for  utænkeligt  —  og  hvad  der  er 
sket,  er  sket,  om  ogsaa  Mathematiken  finder, 
at  det  er  umuligt.  Og  stille  og  uformærket 
arbejder  Sandheden  sig  frem,  snart  hurtigt  og 
kækt,  snart  langsomt  og  tøvende  —  men  den 
kommer.  Allerede  nu  er  der  en  Kreds  baade 
i  Amerika  og  i  Danmark,  som  forstaar,  at  den 
sidste  Afgjørelse  ligger  i  Personligheden  og 
i  den  Tillid,  som  denne  formaar  at  vække,  og 
denne  Kreds  er  ikke  i  Aftagen,  men  i  Til- 
tagen. 

Der    er    da    Haab    om,    at    den    Opfattelse 

5* 

efterhaanden  vil  sejre,  som  ikke  i  Videnskabe- 
lighedens Beviser,  men  i  Virkelighedens  Prø- 
velse har  fundet  den  rette  Maalestok  baade 
for  Cook  og  Peary.  Man  vil  da  komme  til 
det  Resultat,  at  vi  i  dem  trods  de  Mangler 
og  Fejl,  som  hos  begge  falder  stærkt  i  Øjnene, 
alligevel  have  Mænd  for  os,  som  rage  betyde- 
ligt op  over  det  almindelige  Jævnmaal.  Og 
man  vil  da  give  dem  begge  den  Ære,  som  til- 
kommer dem,  at  de  uafhængig  af  hinanden  og 
hver  ad  sine  Veje  ved  en  heroisk  Udholden- 
hed og  Anspændelse  af  alle  Kræfter  samt  en 
tilsvarende  Dygtighed  have  været  de  første  til 
at  naa  det  af  saa  Mange  kække  og  dygtige 
Mænd  eftertragtede  Maal,  at  betræde  Nordpolen 
og  afsløre  dens  i  alle  henfarne  Tider  skjulte 
Hemmeligheder. 

Det  er  dog  ikke  det  praktiske  Udbytte  af 
denne  vovede  Færd,  som  her  kommer  i  Be- 
tragtning, men  Videnskabens  i  Menneskesjæ- 
len dybt  grundede  Trang  til  at  lære  Virke- 
ligheden at  kende,  som  her  har  vundet  en 
herlig  Sejr. 

